Volonteri Crvenog krsta Vrbasa obeležili Svetski dan prve pomoći | Oko Nas\nVolonteri Crvenog krsta Vrbasa obeležili Svetski dan prve pomoći\n15/09/2019 Oko nas\nVolonteri Crvenog krsta Vrbasa obeležili su Svetski dan prve pomoći, 14. septembar, na terenima SU „Mladost“ u Starom Vrbasu. Na ovaj dan organizacije Crvenog krsta na različite načine širom sveta skreću pažnju na značaj poznavanja prve pomoći za pojedinca i za društvenu zajednicu, a vrbaski volonteri su to izveli demonstracijama ukazivanja prve pomoći u vreme dok se odvijao turnir u malom fudbalu za decu i mlade.\nSlogan Svetskog dana prve pomoći u 2019. godini glasi „Svako ima pravo“, ističući da prva pomoć treba da bude dostupna svima, bez obzira na rasu, pol i uzrast, na pripadnost bilo kom društvenom sloju ili grupi. U prvoj pomoći ne sme biti diskriminacije, ne sme biti marginalizovanih grupa, ne sme biti nevidljivih i zaboravljenih kategorija ljudi u društvu.\n„Svako od nas može biti u prilici da mu je potrebna prva pomoć. U isto vreme svako od nas može da nauči da pruži prvu pomoć. Nisu potrebni ni čarobni štapić, ni supermoći da biste postali nečiji heroj. U prvoj polovini 2019. godine Crvenom krstu u Srbiji obučeno je ukuno 20,383 građana. Od toga, 10,628 učenika osnovnih i srednjih škola, 1,983 dece predškolskog uzrasta je pohađalo radionice iz prve pomoći prilagođene ovoj uzrasnoj dobi, 4,612 građana zaposlenih na radnim mestima sa povećanim rizikom, među kojima su i pripadnici stuktura za delovanje u nesrećama i 3,160 kandidata za vozače, koji su pohađali obuku iz prve pomoći, propisanu Zakonom o bezbednosti saobraćaja na putevima“, navodi se u saopštenju CK.\nMladi volonteri uzeli su učešće i na samom turniru u malom fudbalu, ove godine na pesku, koji tradicionalno organizuje Sportsko udruženje „Mladost“. Njihova ekipa takmičila se na ovom turniru zajedno sa više drugih prijavljenih ekipa.\nPrethodni članakPatron Eparhije Bačke biće obeležen idućeg četvrtka u VrbasuSledeći članakFazno zatvaranje pojedinih deonica tokom revitalizacije puta Srbobran-Vrbas


nož : Južne vesti\nPovređen muškarac koji je napadnut nožem u niškom naselju Brzi Brod\n10:54, 25. 4. 2022.\nNišlija koji je napadnut nožem u naselju Brzi Brod zadobio je i lake i teške povrede, potvrđuju iz Osnovnog javnog tužilaštva, a osumnjičeni je saslušan i pušten da se brani sa slobode.\nLeskovčanin uhapšen zbog pokušaja ubistva, nožem nasrnuo na ženu\n17:55, 30. 12. 2021.\n72-godišnji Leskovčanin uhapšen je nakon što je u svojoj kući nožem pokušao da ubode u stomak 56-godišnju ženu, a kada mu je otela nož, nastavio je da je steže za vrat. On se tereti za pokušaj ubistva, a do saslušanja mu je određeno zadržavanje do 48 sati.\nPrekršajna prijava za 71-godišnjaka koji se sa nožem šetao centrom Niša\n11:45, 14. 9. 2020.\nGrađani su prijavili policiji da se po Obrenovićevoj ulici u Nišu čovek šeta sa nožem u ruci. Kako navode u policiji, izašli su na teren, pronašli 71-godišnjaka i oduzeli mu nož, a zbog ovog događaja dobiće prekršajnu prijavu.\n12:02, 7. 8. 2020.\nZločin iz mržnje - posle više od godinu dana podignut optužni predlog zbog ubadanja nožem na keju\n10:48, 31. 7. 2020.\n15:51, 14. 9. 2018.\nZbog sumnje da je sinoć pokušao da ubije predsednika Ženskog rukometnog kluba iz Aleksinca Nenada Đurića kada ga je nožem ubo u grudi, kako kažu u Policijskoj upravi Niš, uhapšen je 21-godišnji Aleksinčanin.\n11:01, 22. 5. 2018.\nUz pretnju nožem opljačkana prodavnica u Nišu\n13:50, 18. 9. 2017.\nPazar od 300.000 dinara, za sada nepozata osoba, ukrala je preteći prodavcu nožem, a kako kažu u Osnovnom javnom tužilaštvu, pljačka se desila 17. septembra rano ujutru, u marketu "Idea" u Ulici kralja Stefana Prvovenčanog u centru Niša.\nPovređene Nišlije u tuči u centru grada\n15:04, 11. 1. 2017.\nDvojica muškaraca povređena su u tuči koja se dogodila danas kod Saborne crkve.\nPutnik bez karte potegao nož na kontrolore\n17:01, 9. 12. 2016.\nPošto je izašao iz autobusa, putnik bez karte nasrnuo je nožem na kontrolore JP “Direkcije za javni prevoz grada Niša”. Kako kažu u Direkciji, u incidentu koji se dogodio tokom prepodneva, kontrolori nisu povređeni.\nPretio policajcu, pa udario sugrađanina u centru Prokuplja\n13:49, 28. 11. 2016.\nZbog sumnje da je najpre u centru Prokuplja pretio policajcu, a kasnije na ulici udario čoveka i pretio mu nožem, policija je uhapsila 28-godišnjeg Prokupčanina.


Tribina Bošnjačkog nacionalnog vijeća, koja je trebalo da bude održana u Novom Pazaru i na kojoj je trebalo da govori i ministar inostranih poslova Kosova Bedžet Pacoli otkazana je pošto Vlada Srbije nije odobrila Pacoliju ulazak na teritoriju Srbije.\nBNV je nakon toga otkazalo i svečanu sednicu, i tribinu, kao i sve događaje planirane za subotu, prenose mediji.\nTribina "Proces uspostavljanja regionalne stabilnosti i saradnje na Balkanu" trebalo je da bude održana u subotu, a pored Pacolija, na njoj je trebalo da govore i predsednik BNV Sulejman Ugljanin i Nedžmedin Spahiu.\nPacolija je u svojstvu ministra spoljnih poslova u Novi Pazar pozvao Ugljanin.\nMinistar odbrane Srbije, Aleksandar Vulin, rekao je da boravak Pacolija kao ministra spoljnih poslova Kosova "nije predviđen Rezolucijom 1244 Saveta bezbednosti UN", odnosno da nije predviđeno da Kosovo ima bilo kakvog ministra inostranih poslova.\n"Vlada Republike Srbije nije odobrila dolazak i svaki pokušaj njegovog dolaska bi bio ilegalan, a zna se kako se postupa sa onima koji ilegalno pokušavaju da dođu na prostor međunarodno priznate, suverene zemlje kakva Srbija jeste", istakao je Vulin, naglašavajući da u ovom slučaju ne treba praviti paralele sa ponašanjem prištinskih vlasti.\n"Nemojmo zaboraviti, mi smo država, međunarodno priznata država, a Kosovo i Metohija su teritorija pod privremenom upravom UN, u skladu sa Rezolucijom 1244. Nemojmo da pravimo nikakve paralele", rekao je Vulin.\nMIP Kosova: Beograd ne poštuje Briselski sporazum, sprečava slobodu kretanja\nMinistarstvo inostranih poslova Kosova reagovalo je izražavajući žaljenje i ogorčenje. "Republika Kosovo je uvek postupala u skladu sa Sporazumom u Briselu o posetama visokih zvaničnika i u skladu sa potrebnim procedurama. Ovaj slučaj ponovo pokazuje da se Beograd ne zalaže za poštovanje sporazuma Brisela i izaziva nepotrebne tenzije sprečavanjem poseta visokih zvaničnika Kosova Srbiji", navodi se u saopštenju.\nTakođe se ističe da je ovo vreme u kojem je slobodno kretanje ljudi osnovno ljudsko pravo i svaka vlada bi morala da ga poštuje.\n"Kosovo je sa većom posvećenošću to poštovalo i uvek će to poštovati, dok se posete ne zloupotrebljavaju, kao u mnogim slučajevima koji su se dogodili u prošlosti prilikom dolaska gostiju iz severne susedne države", dodaje se u saopštenju i ističe da bi bilo razumno da Kosovo zadrži pravo na recipročne mere u odnosu na vlasti u Beogradu u skladu sa sporazumom iz Brisela.\nU saopštenju se podseća da bi prilikom poseta predstavnika Kosova sunarodnicima u Preševu, Bujanovcu i Medveđi trebalo da se primeni mera reciprociteta u odnosu na posete Srbima na Kosovu predstavnika institucija Srbije.\nPremijerka Brnabić: BNV da poštuju zakone\nPredsednica Vlade Srbije Ana Brnabić upozorila je čelnike Bošnjačkog nacionalnog vijeća da poštuju zakone svoje države, a pre svega Zakon o nacionalnim savetima nacionalnih manjina, koji zabranjuje članovima Saveta da se bave politikom.\nPovodom poziva BNV Pacoliju, Ana Brnabić je navela da nacionalni saveti predstavljaju sve pripadnike jedne nacionalne manjine, a ne pojedinačne političke partije ili interese u čije ime ne mogu nastupati, saopšteno je iz Vlade Srbije.\nPozivati direktore škola u Novom Pazaru, "kao što je neko ispred BNV uradio", na "svečanu sednicu BNV", a povodom dolaska "osobe koja sebe naziva 'ministrom spoljnih poslova'" Kosova, predstavlja "jasno i flagrantno kršenje zakona Srbije i zloupotrebu funkcije i mandata nacionalnih saveta nacionalnih manjina", ocenila je premijerka.\nKao predsednica Vlade Srbije i kao predsednica Republičkog saveta za nacionalne manjine Ana Brnabić je, kako se navodi, upozorila čelnike BNV da ne zloupotrebljavaju nacionalni savet bošnjačke nacionalne manjine i ocenila da su ovakve inicijative u suprotnosti sa svrhom postojanja nacionalnih saveta.


Verifikacija stare devizne štednje do 30. septembra - High Broadcast | Bosna i Hercegovina\nHome / Biznis / Vijesti / Verifikacija stare devizne štednje do 30. septembra\nsrpnja 07, 2018 High Broadcast\nPredsjednica Udruženja za zaštitu deviznih štediša u Bosni i Hercegovini Amila Omersoftić pozvala je danas članove Udruženja da što prije podnesu zahtjev za verifikaciju potraživanja i gotovinskih isplata po osnovu računa stare devizne štednje u Federaciji Bosne i Hercegovine.\nRok za podnošenje zahtjeva za verifikaciju stare devizne štednje je od 1. jula do 30. septembra.\n– Od 2006. godine kada je donesen Zakon o izmirenju obaveza za potraživanja od domaćih banaka, stare devizne štednje, ovo je 11 ciklus za verifikaciju koju objavljuje Vlada Federacije BiH – kazala je Omersoftić na konfereciji za medije.\nNaglasila je važnost verifikacije, u suprotnom, kaže, pravo na naplatu potraživanja morat će se dokazivati sudskim postupkom.\n– Veliki broj štediša u FBiH nije mogao ostvariti svoja potraživanja, i Udruženje je pokrenulo postupak pred Sudom u Sarajevu i otprilike iz dokumentacije koju smo dobili i prema mišljenju agencija koja vrši verifikaciju ima oko 10.000 spornih potraživanja. Prema podacima koju je od Agencije za privatizaciju pribavio vještak, to bi moglo da bude 16.500 predmeta, otprilike 27 posto ukupnog broja štediša koji potražuju štednju od domaćih banaka i to je iznos oko 500 miliona KM koje treba isplatiti – rekla je Omersoftić.\nNaglasila je da se radi o potraživanjima FBiH jer je, smatra, RS okončala ovaj proces.\n– Pozivamo sve štediše koji imaju ta sporna potraživanja da se hitno jave u Udruženje jer 17. septembra imamo novu raspravu u Sudu u Sarajevu da im damo savjete kako treba da reaguju da mogu naplatiti svoja potraživanja – potcrtala je Omersoftić.\nThe post Verifikacija stare devizne štednje do 30. septembra appeared first on Biznis Info.\nVerifikacija stare devizne štednje do 30. septembra Reviewed by High Broadcast on srpnja 07, 2018 Rating: 5


Potpisan Memorandum o razumijevanju o Inicijativi za formiranje budućeg funkcionalnog bloka vazdušnog prostora (FAB)\nČelni ljudi Agencije za civilno vazduhoplovstvo Crne Gore, Direktorata civilnog vazduhoplovstva Republike Srbije i Kontrole letenja Srbije i Crne Gore – Dragan Đurović, Milan Živanović i Slobodan Cvijan, potpisali su 12. novembar 2013. godine, u Beogradu, Memorandum o razumijevanju o Inicijativi za formiranje budućeg funkcionalnog bloka vazdušnog prostora (Functional Airspace Block – FAB).\nZnačaj FAB inicijative je izuzetan jer predstavlja bitan preduslov za pune integracije u evropske vazduhoplovne strukture a posebno za sprovođenje evropske regulative o „otvorenom nebu” (Single European Sky – SES regulative). Zajednički pristup ovom značajnom poslu, Srbije i Crne Gore, odredili su, prije svega, činjenica da Srbija i Crna Gora imaju zajedničkog pružaoca usluga u vazdušnoj plovidbi – Kontrolu letenja Srbije i Crne Gore SMATSA doo Beograd, i geografski položaj koji ih čini prirodno povezanim partnerima u FAB inicijativi.\nStrane potpisnice Memoranduma o razumijevanju saglasile su da se, u cilju priprema za sprovođenje FAB inicijative, formira zajednička privremena Radna grupa, koja će imati zadatak da analizira mogućnosti i zahtjeve za formiranje FAB-a, analizira postojeće FAB inicijative u regionu i Evropi, i da, nakon sagledavanja i analize mogućih opcija, predloži optimalno rješenje za obje države. Poslije toga, nadležna ministarstva dviju država predložiće svojim Vladama konkretne odluke.\nOsnovu za zajedničko djelovanje na FAB inicijativi, dale su Vlade dviju država, potpisivanjem Sporazuma o saradnji u oblasti vazdušnog saobraćaja između Srbije i Crne Gore, koji je stupio na snagu krajem oktobra ove godine, nakon što su ga ratifikovale Skupštine obje države.


BiH Pravo • Najava seminara „Sudska nagodba“ u CEST-u FBiH\nNajava seminara „Sudska nagodba“ u CEST-u FBiH\nPosted: Mon Oct 10, 2016 7:51 am\nSeminar na temu „Sudska nagodba“ biti će održan 11. i 12 oktobra 2016. godine, s početkom u 10:00 sati u prostorijama Centra za edukaciju sudija i tužilaca Federacije BiH (CEST FBiH) u Sarajevu. Seminar organizuje Visoko sudsko i tužilačko vijeće Bosne i Hercegovine (VSTV BiH) u saradnji s CEST-om FBiH u okviru Projekta unapređenja efikasnosti pravosuđa II kojeg finansira Vlada Norveške.\nSvrha seminara jeste jačanje kapaciteta i razvoj vještina sudija i stručnih saradnika u upotrebi i zaključivanju sudske nagodbe. Potencijal rješavanja predmeta putem sudske nagodbe je značajan za efikasnost pravosuđa, uz postizanje zadovoljstva stranaka radom suda, a doprinosi i boljem privrednom okruženju i boljim odnosima među strankama.\nSeminar će otvoriti predstavnici CEST-a FBiH i VSTV-a BiH, a predavanja će držati Nebojša Joksimović, sudija Općinskog suda u Sarajevu i Asmira Bešić, sudija Općinskog suda u Tuzli. Ovaj seminar je prvenstveno namijenjen sudijama i stručnim saradnicima koji žele unaprijediti rad i produktivnost suda te povećati efikasnost pravosuđa u BiH.


Dr Aleksandar Todorović – Advokatska kancelarija Todorović\nAdvokatska kancelarija Todorović > Staff > Dr Aleksandar Todorović\nDr Aleksandar Todorović rođen je 1989. godine u Kikindi, gde je završio osnovno i srednje obrazovanje.\nDiplomirao je na Pravnom Fakultetu Univerziteta u Novom Sadu 2012. godine. Nakon završenih osnovnih studija, Aleksandar Todorović, završio je i master studije na istom fakultetu odbranivši master rad na temu: „Značajna povreda kao uslov dopuštenosti predstavke pred Evropskim sudom za ljudska prava“. Nakon završenih master studija, Aleksandar Todorović upisao je doktorske studije na Pravnom Fakultetu Univerziteta u Novom Sadu.\nDoktorirao je 2019. godine na Pravnom fakultetu Univerziteta u Novom Sadu odbranivši doktorsku disertaciju pod naslovom: „Načelo supsidijarnosti u praksi Evropskog suda za ljudska prava“. Učestvovao je na više međunarodnih konferencija i objavio je više naučnih radova kako u zemlji tako i inostranstvu i to prevashodno na temu ljudskih prava.\nAdvokat Aleksandar Todorović član je Komisije za analizu propisa EU u oblasti advokature pri Advokatskoj komori Vojvodine i predsednik komisije za praćenje prava zadržanih i pritvorenih lica pri Advokatskoj komori Vojvodine.\nDr Aleksandar Todorović je glavni i odgovorni urednik Glasnika Advokatske Komore Vojvodine, jednog od najstarijih pravnih časopisa u Srbiji.\nAleksandar Todorović član je Udruženja za međunarodno pravo. Uz srpski govori i engleski jezik.


Obradović „grmeo“ na igrače Zvezde i ukazao na greške /video/ - 04.12.2020, Sputnik Srbija\nObradović „grmeo“ na igrače Zvezde i ukazao na greške /video/\nKošarkaši Crvene zvezde nisu uspeli da ostvare trijumf na gostovanju Makabiju u okviru Evrolige, što je bio razlog za nezadovoljstvo trenera Saše Obradovića. 04.12.2020, Sputnik Srbija\nkošarka, sport, saša obradović, kk crvena zvezda\n© Sputnik / Grigoriй Sыsoev / Uđi u foto-galerijuTrener KK Crvena zvezda Saša Obradović\nKošarkaši Crvene zvezde nisu uspeli da ostvare trijumf na gostovanju Makabiju u okviru Evrolige, što je bio razlog za nezadovoljstvo trenera Saše Obradovića.\nSrpski predstavnik u elitnom takmičenju je bio na korak od iznenađenja, ali je poklekao u finišu.\nZvezda je imala egal u poslednjoj deonici, čak i minimalnu prednost, ali je poražena u neizvesnoj završnici.\nKonačan rezultat duela bio je 81:76, a Obradović je i tokom meča bio ljut na svoje izabranike, o čemu svedoči i snimak sa tajm-auta.\nPo završetku meča Obradović je čestitao rivalu na pobedi.\n„Zaslužili su... Mi smo imali šansu, ali nam je na kraju nedostajalo koncentracije. U odbrani smo pravili greške – prepustili smo im neke skokove, ali i otvorene šuteve”, rekao je Obradović.\nKako je naveo, problema je bilo i na drugoj strani.\n„U napadu nismo nalazili dobra rešenja kada smo ih naterali da oklevaju i kada je o pobedniku odlučivao jedan poen. Velika je šteta jer smo imali svoju priliku, ali u ključnim trenucima nismo bili fokusirani”, istakao je Obradović.\nPosle 12 odigranih utakmica Zvezda ima skor od četiri pobede i osam poraza, a u narednom meču igraće protiv Olimpijakosa, 10. decembra.


Danas i City Magazine od ovog meseca zajedno „u papiru“ i na sajtu\nU četvrtak 1. aprila uz svaki kupljeni primerak lista Danas čitaoci će dobiti i jubilarno 200. izdanje časopisa City Magazine.\nOvo je početak akcije koju ćemo sprovoditi svakog meseca jer je City Magazine postao deo izdavačke kuće Dan Graf, kao i Danas, te će se ubuduće svaki novi primerak deliti uz štampano izdanje Danasa.\nTakođe, City Magazine postaje i deo portala Danasa, jer će njihov kompletan sadržaj biti dostupan u okviru posebne sekcije na Danas.rs.\nCity Magazine jedan je od najtiražnijih i najčitanijih urbanih lajfstajl magazina u Srbiji koji pokriva oblasti poput kulture, scene, mode, zdravlja, putovanja i drugih oblasti iz svakodnevnog života.\nIzlazi jednom mesečno u tiražu od 60.000 primeraka i distribuira se besplatno na više od 750 lokacija u Srbiji, među kojima su tržni centri, ugostiteljski objekti, knjižare…\nDan Graf, zajedno sa dnevnim listom Danas i City Magazinom, deo je grupacije United Media, čije sedište je u Luksemburgu, a koja godinama posluje u Srbiji, Bosni i Hercegovini, Crnoj Gori i Hrvatskoj. Nedavno je svoj portfolio proširila bugarskom medijskom kućom Nova Brodcasting Group i ukupno zapošljava 2.600 ljudi.\nPortal Danas.rs u novembru posetilo više od milion ljudi\nIN MEMORIAM Dušan Mitrović i Grujica Spasović: Dobri duh i duša Danasa\nCity Magazine Danas\n← Ana Lalić novinarka godine NDNV-a, Draganu Bursaću nagrada za regionalnog autora\nPašalić: Solidarnost novinara uslov za njihov bolji položaj →


Rad ide na pobedu protiv Partizana : Nadlanu.com\nRad ide na pobedu protiv Partizana\nBEOGRAD, 18. marta 2011. (Beta) - Trener Rada Marko Nikolić rekao je da očekuje neizvesnu utakmicu sa Partizanom, u 19. kolu Super lige Srbije, ali da će njegova ekipa pokušati da oteža posao protivniku pošto će kao i u svakom meču ići na pobedu.\n"Igramo mali derbi protiv Partizana, mi smo četvrti a oni su prvi na tabeli. Obe ekipe do sada imaju dobru sezonu i na putu su da ostvare ambicije koje su zacrtale na početku sezone. Partizan je u dobroj seriji, ubedljivo igra, postiže mnogo golova, ali i mi igramo dobro, što je rezultat dobrog rada fudbalera i stručnog štaba. Ove sezone primili smo samo dva gola na našem terenu i očekujem neizvesnu utakmicu", rekao je Nikolić na konferenciji za novinare u Beogradu.\nFudbaleri Rada u nedelju od 14 sati na Banjici igraju protiv lidera prvenstva Partizana, utakmicu 19. kola Super lige Srbije. Crno-beli imaju 49 bodova, dok je Rad na četvrtom mestu sa 35 bodova.\nNikolić je rekao da bi prednost Partizana moglo da bude iskustvo igrača kao što su Mladen Krstajić, Saša Ilić, Zvonimir Vukić, Vladimir Stojković i Milan Smiljanić, ali da će njegova ekipa borbenom igrom i velikim zalaganjem ići na pobedu.\n"Igramo u našoj kući, na našem terenu, učinićemo sve da im otežamo posao i kao u svakoj utakmici ići ćemo na pobedu. Dobro smo analizirali protivnika, u ekipi Partizana ima mnogo pojedinaca na koje posebno treba obratiti pažnju. Nećemo igrati rasterećeno pošto igramo kući i imamo svoje želje i ambicije. Imamo mlad, kvalitetan, organizovan tim koji prima malo golova i u svakom trenutku može da ugrozi svakog protivnika", rekao je trener "građevinara".\nPartizan je u prolećnom delu šampionata zabeležio tri pobede, dok je Rad od mogućih devet osvojio sedam bodova, bez primljenog gola.\n"Ova utakmica nosi posebnu draž i mi ćemo biti silno motivisani. Želimo da nastavimo seriju, kao što i Partizan želi da nastavi svoju. Poštujemo protivnika onoliko koliko to zaslužuje, a mi ćemo pokušati da prikažemo dobar fudbal i sportsku drskost. U utakmici će igrati 11 na 11, ne pobeđuje uvek favorit na papiru", rekao je on.\nNikolić je rekao da je nastup Milana Prša neizvestan zbog povrede a da su svi igrači koji su izneli teret priprema spremni za utakmicu sa Partizanom.


Intimni pogled: Krokodil progutao kameru - Sputnjik Srbija\n11:38 11 Maj 2021\nIntimni pogled: Krokodil progutao kameru\n© Foto : Tim Faulkner / facebook\n20:22 05.05.2018 Preuzmite kraći link\nTim Fokner, radnik u australijskom parku reptila u Somersetu (Kvinslend), objavio je video sa „GoPro“ kamere koju je progutao ogromni krokodil.\nSnimak prikazuje krokodila koji se toliko naljutio kad je primetio kameru da je odlučio da je pojede. Istovremeno, kamera je nastavila da snima i kad se našla u ustima krokodila.\nJedan od korisnika društvenih mreža našalio se u komentaru ispod snimka, napisavši da je krokodil na svoj način rekao: „Stop paparacima“!\nAutor snimka nije objasnio kako je uspeo da ponovo dođe do kamere.\nkrokodil, video-klub, Australija\n11:02 Amerikanci pucali na iranske brodove u Ormuskom moreuzu


Opština Gračanica donirala Domu zdravlja Donja Gušterica savremeni ultrazvučni aparat GracanicaOnline.Info\nOpština Gračanica donirala je Domu zdravlja Donja Gušterica savremeni ultrazvučni aparat, koji će kako se navodi u saopštenju lokalne samouprave, unaprediti svakodnevne preglede, dijagnostikovanje i lečenje pacijenata u ovoj zdravstvenoj ustanovi.\nPredsednik opštine Gračanica Srđan Popović aparat je danas uručio direktoru Doma zdravlja Donja Gušterica dr Saši Mladenoviću, a prisutan je bio i direktor opštinskog odeljenja za zdravstvo i socijalnu zaštitu Aleksandar Popović.\nDirektor zdravstva i socijalne zaštite pri opštini Gračanica Aleksandar Popović rekao je da će opština Gračanica nastaviti sa opremanjem i ulaganjima “kako u primarnom tako i u sekundarnom zdravstvu”, a sve u cilju poboljšanja zdravstvenih uslova i zaštite.\nPredsednik opštinine Gračanica Srđan Popović i direktor Doma zdravlja dr Saša Mladenović razgovarali su i o aktuelnoj situaciji sa korona virusom. Složili su se da se situacija popravlja, ali da je još uvek potrebna opreznost, napominje se u saopštenju.\nGrađanima je upućen apel da se vakcinišu, jer je to, kako su istakli, “najefikasnije sredstvo za suzbijanje epidemije i zaštite zdravlja stanovništva”.\nTags: Opština Gračanica Donja Gušterica donirala Domu zdravlja savremeni ultrazvučni aparat\nPrevious Poplavljenim domaćinstvima na KiM novčana pomoć od 1.000 evra\nNext U K. Mitrovici dočekana čestica moštiju Svetog Nektarija Eginskog\n8. decembra 2021., 10:50


BSK traži novog sponzora\nBojan K. 25. decembra 2012., 19:38 5.5k Views\nBSK traži sponzora - finansijer Rada Ranko Stojić\nNezvanična informacija ili nada trenutnih rukovodioca BSK Borče Dragomira Vasića i Obrada Ćesarevića, saznaćemo u narednih nekoliko meseci. Naime, oni su pozvali glavnog finansijera Rada Ranka Stojića da preuzme klub.\nPrema bliskim izvorima, da čelni ljudi BSK Borče već duže vreme traže novog partnera i na pragu su dogovora sa Stojićem koji je već najavio da će se, iz njemu znanih razloga, uskoro povući iz Rada.\nU prilog ove priče stižu i neke kadrovske promene u Radu, pre svega vezane za odlazak sa funkcije direktora Nebojše Lukića, prvog administrativca kluba i desne ruke Ranka Stojića.\nPrema istim izvorima, Borča je nova Lukićeva poslovna destinacija ili pripremanje terena za promene koje bi trebalo da se dese na leto.\nDa li će BSK Borča dobiti novog sponzor ili ne, to ne znamo, ali jedno je sigurno dobili su novog trenera.\nBSK je zauzeo 13. poziciju na tabeli Jelen Superlige i osvajanje 14 bodova u prvom delu sezone nije bilo dovoljno za rukovodstvo „plavo-belih“, pa su uručili otkaz treneru Goranu Milojeviću. Na njegovo mesto došao je Nebojša Milošević, doskorašnji trener BASK-a, Radove filijale.\n„Smatram da će Milošević mladošću i energijom znatno doprineti lepšem i uspešnijem radu BSK na proleće“, rekao je za „Sport“ predsednik kluba Obrad Ćesarević.\nMilošević je prethodno vodio Milicionar kao pomoćni trener i Srem iz Sremske Mitrovice.\nMi Vam možemo garantovati samo jedno, da ćemo pratiti dešavanja u našem, trenutno najvećem lokalnom klubu, i u budućnosti.\nPrethodna objava Bista Stevana Sremca u Borči\nSledeća objava Smak sveta preživesmo, ali gužve na Pančevcu teško\nBista Stevana Sremca u Borči\nSmak sveta preživesmo, ali gužve na Pančevcu teško


Turska ponovo traži od Švedske i Finske da izruče osobe koje sumnjiči za terorizam\nU Izraelu raste broj pacijenata treći put zaraženih koronavirusom\nŽena izbodena na smrt na švedskom ostrvu gotland na političkom festivalu\nŠTA TO RADE PUTIN I SI ĐINPING? Javljeno je iz Pekinga!\nPeti dan protesta u Severnoj Makedoniji\nSlobodna Evropa | pre 51 minuta\nEvropske zemlje ponovo su počele da beleže porast broja zaraženih od korona virusa , pa mnogi strahuju da će to nekima možda pokvariti planove za leto. Širenje podvarijanti omikron soja, podstaklo je vlasti u nekim državama da upozore građane da budu oprezni, s obzirom na to da je većina korona mera ukinuto. - Pošto su zemlje širom Evrope ukinule mere\nMoskva -- Potpredsednik ruskog Saveta bezbednosti Dmitrij Medvedev optužio je SAD da "šire haos i razaranja po svetu u svrhu 'prave demokratije'". Medvedev je prokomentarisao odluku SAD da podrže uspostavljanje međunarodnog suda za procesuiranje potencijalnih ratnih zločina u Ukrajini. "Sva američka istorija od potčinjavanja domorodačkog indijanskog\nTurska je poslala pisma Švedskoj i Finskoj obnavljajući svoj zahtev za izručenje ljudi koje sumnjiči za terorizam, izjavio je turski ministar pravde Bekir Bozdag 6. jula. Turska je prošle sedmice povukla prigovore na kršenje sporazuma na pristupanje Švedske i Finske NATO-u. Međutim, Ankara je upozorila da bi i dalje mogla da blokira proces ako dve\nNATO je dobio novog vrhovnog komandanta nekoliko dana nakon što su čelnici zemalja članica na samitu u Madridu zacrtali ambiciozne planove za budućnost. Na čelo Severnoatlantskog saveza prekjuče je došao američki general Kristofer Kavoli, čija karijera u Pentagonu traje više od 40 godina. Kako je na svečanosti povodom primopredaje dužnosti istakao\nFoto: EPA-EFE/JuanJo Martin 0 komentara Turska je poslala pisma Švedskoj i Finskoj obnavljajući svoj zahtev za izručenje ljudi koje sumnjiči za terorizam, izjavio je danas turski ministar pravde Bekir Bozdag. Turska je prošle sedmice povukla svoje prigovore na kršenje sporazuma na pristupanje Švedske i Finske NATO-u. Međutim, Ankara je upozorila da\nPolicija u Ričmondu u američkoj državi Virdžiniji sprečila je masovnu pucnjavu u tom gradu koja je bila planirana za proslavu Dana nezavisnosti. U saopštenju policija navodi da je policija nakona dojave uhapsila dve osobe i zaplenila više komada oružja, ali nije dala više informacija, prenosi AP. 1 / 3 Foto: Printscreen/Twitter Kako je navela policija\nJerusalim -- Ministarstvo zdravlja Izraela saopštilo je da raste broj ljudi koji se treći put zaražavaju koronavirusom u najnovijem talasu pandemije kovida 19. Do decembra 2021. godine samo se 12 ljudi zarazilo korona virusom treći put, a do kraja juna ove godine taj broj je dostigao 992, prenose izraelski mediji. U nekim slučajevima simptomi su treći\nRuski ministar odbrane Sergej Šojgu izjavio je da je ta zemlja uspostavila dva humanitarna koridora – u Crnom i Azovskom moru. „Preduzima se niz mera kako bi se omogućila bezbednost plovidbe u vodama Crnog i Azovskog mora. Potpuno je eliminisana opasnost od mina u vodama luke Mariupolj”, poručio je Šojgu, a javlja agencija RIA Novosti. Ruski zvaničnik\nJedna žena je izbodena na smrt na švedskom ostrvu Gotlandu na godišnjem političkom festivalu uoči opštih izbora koji će biti održani za nešto više od dva meseca, saopštila je danas policija. U saopštenju se navodi da je priveden muškarac koji se sumnjiči da je izvršio ubistvo, ali bez dodatnih detalja, prenosi Rojters. Foto: Shutterstock.com/ Matt\nTREĆE MESTO - TIGAR AJKULA Ova ajkula može da ima i 5 metara dužine a žive više od 12 godina. Tigar ajkule vole toplije vode, često su na Havajima, gde se prosečno desi oko jedan napad godišnje. Ovi morski psi su lešinari, i jedu mnoge domaće životinje, zmije, meduze… Hrane se uglavnom u noću. Prisutne su u svim tropskim i suptropskim vodama širom\nRuski ministar spoljnih poslova Sergej Lavrov stigao je danas u Indoneziju gde će prisustvovati sastanku ministara spoljnih poslova grupe G20. Samit se održava na Baliju sutra i u petak. Lavrov planira niz sastanaka sa kolegama iz G20 na marginama samita , preneo je TAS S. 1 / 6 Foto: EFE/RUSSIAN FOREIGN AFFAIRS MINISTRY Prethodno je portparolka ruskog\nPredsednici Kine i Rusije, Si Ðinping i Vladimir Putin, stalno održavaju bliske kontakte, izjavio je danas portparol kineskog ministarstva spoljnih poslova. "Nakon što je pandemija počela, lideri Kine i Ruske Federacije nastavili su da održavaju bliske kontakte u različitim formatima", rekao je DŽao Liđijan na konferenciji za novinare, odgovarajući\nVeliki broj demonstranata okupio se i 6. jula u Skoplju na protestu protiv francuskog predloga za kompromis koji ima za cilj da Bugarska povuče prigovore na pridruživanje Severne Makedonije Evropskoj uniji (EU). Pod motom "Ultimativno - ne hvala", demonstratni se protive evropskom dokumentu koji smatraju štetnim po državne i nacionalne interese. Mašući\nFoto: EPA-EFE/YULIA ZYRYANOVA / SPUTNIK POOL 0 komentara Povodom odluke Sjedinjenih Država da podrže osnivanje međunarodnog suda za zločine u Ukrajini, bivši predsednik Rusije i aktuelni potpredsednik ruskog Saveta za bezbednostr Dmitrij Medvedev optužio je Vašington da brutalno nameću svoju volju i širi haos i razaranje širom sveta u svrhu „prave\nDirektori bezbednosnih službi Sjedinjenih Američkih Država i Velike Britanije su 6. jula u zajedničkom obraćanju u Londonu upozorili na pretnje iz Kine. Direktor američkog Federalnog istražnog biroa (FBI) Christopher Wray izjavio je da je Kina "najveća dugoročna pretnja našoj ekonomskoj i nacionalnoj bezbednosti". Šef britanske obaveštajne službe\nFoto: EPA/DAN BALILTY / POOL 0 komentara Ključna svedokinja na suđenju za korupciju bivšem premijeru Izraela Benjaminu Netanjahuu potvrdila je da joj je njen šef milijarder naredio da Netanjahuu u vreme kada je bio na funkciji isporučuje šampanjac, cigare i skup nakit. Skupi pokloni kojima su bogati prijatelji obasipali bivšeg izraelskog lidera su


Pavle Grbović: Ljudi ne žele da podrže Vučićeve igrarije sa Ustavom - Politika - Dnevni list Danas\nPočetna » Vesti » Politika » Pavle Grbović: Ljudi ne žele da podrže Vučićeve igrarije sa Ustavom\nPavle Grbović: Ljudi ne žele da podrže Vučićeve igrarije sa Ustavom\nL. Valtner16.01.2022. 21:33\nPavle Grbović, predsednik Pokreta slobodnih građana, za naš list kaže da je razloga mnogo za nisku izlaznost a da je zajedničko za sve njih da ljudi ne žele da podrže Vučićeve igrarije sa Ustavom\nPavle Grbović, predsednikm Pokreta slobodnih građana, za naš list kaže da je razloga mnogo za nisku izlaznost.\n– A zajedničko za sve njih jeste da ljudi ne žele da podrže Vučićeve igrarije sa Ustavom. Neki će to učiniti zaokruživanjem opcije “Ne”, a veći deo time što neće ni izaći na referendum. Ono što je sigurno jeste da će ukupna izlaznost, uprkos naporima vladajućih stranaka, biti takva da će pokazati da su dosadašnja istraživanja javnog mnjenja koja govore o istorijskoj podršci vlasti veoma upitne tačnosti – kaže Grbović.\nUpitan za uočene nepravinosti, kaže da su one očekivane s obzirom na ograničenu mogućnost kontrole procesa.\n– Kao i potencijalne manipulacije u pogledu ukupne izlaznosti i konačnih rezultata referenduma. Međutim, uprkos gotovo apsolutnoj kontroli procesa podrška SNS-u i njihovom predlogu će biti ispod nivoa podrške u prethodnim izbornim ciklusima – navodi on.\nizlaznost na referendumuPavle GrbovićPokret slobodnih građanaReferendum za promenu UstavaBeograd\nDirektor kompanije „Elektrokosmet“: Ne mogu da govorim o incidentu, svi radnici su na poslu\nPolitika • 13.06.2022. 15:33\nGrbović: Traganje za „trojanskim konjima“ iscrpljujuće, na saradnju sa SSP neće uticati novinski natpisi i Tviter\nPolitika • 06.06.2022. 19:08\nGrbović: Zapad je jedini sagovornik za stanje demokratije u Srbiji, Rusija i Kina tu ne pomažu\nPolitika • 03.06.2022. 15:04\nPavle Grbović „Zvezda u usponu“ evropske liberalne politike po izboru ALDE


Zamena konsolidovanog godišnjeg finansijskog izveštaja i dokumentacije uz taj izveštaj | PROPISI.NET | Svi propisi Republike Srbije online\nNaslovna Finansije Zamena konsolidovanog godišnjeg finansijskog izveštaja i dokumentacije uz taj izveštaj\nZamena konsolidovanog godišnjeg finansijskog izveštaja i dokumentacije uz taj izveštaj\n1. Zamena konsolidovanog godišnjeg finansijskog izveštaja\nObveznik može da zahteva zamenu konsolidovanog godišnjeg finansijskog izveštaja (Zamena KFI), koji je upisan u Registar finansijskih izveštaja i javno objavljen kao ispravan, pod uslovima i na način propisan članom 36. Pravilnika o uslovima i načinu javnog objavljivanja finansijskih izveštaja i vođenju Registra finansijskih izveštaja („Sl. glasnik RS”, br. 127/2014, 101/2016 i 111/2017), odnosno:\n– ako utvrdi da u tom izveštaju rezultati poslovanja i finansijski položaj ekonomske celine nisu iskazani istinito i objektivno, a\n– skupština, odnosno drugi nadležni organ obveznika donese odluku o usvajanju konsolidovanog godišnjeg finansijskog izveštaja izmenjene sadržine u odnosu na izveštaj koji je javno objavljen na internet stranici Agencije za privredne registre (u daljem tekstu: Agencija).\nZamenu konsolidovanog godišnjeg finansijskog izveštaja za 2017. godinu i dokumentacije uz taj izveštaj obveznik može da zahteva najkasnije do kraja 2018. godine.\nZamena konsolidovanog godišnjeg finansijskog izveštaja dostavlja se primenom posebnog informacionog sistema Agencije, odabirom odgovarajućeg zahteva (Zamena KFI), u elektronskom obliku,potpisanakvalifikovanim elektronskim potpisom zakonskog zastupnika, na način opisan u Korisničkomuputstvu za dostavljanje zamene konsolidovanog godišnjeg finansijskog izveštaja (koji se može naći na sajtu Agencije).\nUz zahtev za zamenu, obveznik je dužan da dostavi i sve obrasce konsolidovanog godišnjeg finansijskog izveštaja izmenjene sadržine. Takođe, sva pravna lica dužna su da dostave i propisanu dokumentaciju, odnosno:\n1) odluku o usvajanju konsolidovanog godišnjeg finansijskog izveštaja izmenjene sadržine,\n2) izveštaj revizora na konsolidovani godišnji finansijski izveštaj izmenjene sadržine,\n3) godišnji izveštaj o poslovanju uz konsolidovani godišnji finansijski izveštaj izmenjene sadržine (matična pravna lica koja su velika ili su javna društva).\nZamenakonsolidovanog godišnjeg finansijskog izveštaja nije moguća uz dostavljanje izjave dakonsolidovanigodišnji finansijski izveštaj izmenjene sadržine nije usvojen.\nPored dokumentacije za javno objavljivanje, obveznik je dužan da dostavi i ostala dokumenta relevantna za obradu i javno objavljivanje izveštaja (npr. saglasnost supotpisnika i sl.).\nDa bi se izbegli problemi u vezi sa primenom kvalifikovanog elektronskog potpisa, Agencija je obveznicima omogućila da, korišćenjem odgovarajuće aplikacije, izvrše potpisivanje dokumentacije koja se prilaže uz izveštaj, pre njenog učitavanja u posebni informacioni sistem Agencije.\nZa obradu i javno objavljivanje zamene konsolidovanog godišnjeg finansijskog izveštaja i dokumentacije plaća se posebna naknada od 6.000 dinara, u skladu sa Odlukom o naknadama za poslove registracije i druge usluge koje pruža Agencija za privredne registre. Instrukcije za plaćanje naknade, kao i praćenje statusa naknade, obvezniku je obezbeđeno u posebnom informacionom sistemu Agencije i prikazano na linku „Status naplate/Instrukcija za plaćanje” (kao što je opisano u Korisničkom uputstvu za dostavljanje zamene konsolidovanog godišnjeg finansijskog izveštaja).\nKada su ispunjeni uslovi za javno objavljivanje zamene konsolidovanog godišnjeg finansijskog izveštaja i dokumentacije, pored objavljivanja izveštaja izmenjene sadržine, na internet stranici Agencije u okviru Registraostaju objavljeni i konsolidovani godišnji finansijski izveštaj i dokumentacija koji su bili predmet zamene.\nAko je konsolidovanigodišnji finansijski izveštaj za 2017. godinu objavljen kao neispravan, pravno lice ne može da dostavi zamenu istog, već samo potpuno novi konsolidovanigodišnji finansijski izveštaj za 2017. godinu, i to najkasnije do kraja 2018. godine.\n2. Zamena dokumentacije uz konsolidovani godišnji finansijski izveštaj\nPutem posebnog informacionog sistema Agencije obveznici mogu da zahtevaju zamenu svih dokumenata iz člana 34. Zakona o računovodstvu, kao i zamenu posebnih podataka, odnosno zamenu podataka o prosečnom broju zaposlenih i zamenu spiska pravnih lica koja su obuhvaćena konsolidacijom.\nObveznik može da zahteva zamenu javno objavljene dokumentacije uz konsolidovani godišnji finansijski izveštaj, odnosno posebnih podataka (Zamena docKFI) u slučajevima:\n– kada je javno objavljena izjava da nije usvojen konsolidovani godišnji finansijski izveštaj, a skupština, odnosno drugi nadležni organ obveznika doneo je odluku o usvajanju tog izveštaja,\n– kada je javno objavljen godišnji izveštaj o poslovanju, a nadležni organ obveznika doneo je novi godišnji izveštaj o poslovanju izmenjene sadržine,\n– kada je uz javno objavljen revizorski izveštaj priložen finansijski izveštaj koji nije bio predmet revizije,\n– kada je u javno objavljenom konsolidovanom godišnjem finansijskom izveštaju iskazan pogrešan broj zaposlenih,\n– kada je u javno objavljenom konsolidovanom godišnjem finansijskom izveštaju iskazan pogrešan spisak pravnih lica koja su obuhvaćena konsolidacijom.\nIzuzetno, moguća je i zamena javno objavljene odluke o usvajanju konsolidovanog godišnjeg finansijskog izveštaja, ako ta odluka nije tehnički korektno sačinjena (sadrži tehničke greške).\nUz zahtev za zamenu, obveznik je dužan da dostavi i dokument čije objavljivanje ovom zamenom traži, kao i izjašnjenje odgovornog lica o razlozima zamene, u kojem je dužan da navede u kom se delu dokument menja, a zatim i razloge zbog kojih se menja. Izuzetno, izjašnjenje obveznik nije dužan da dostavi ako zahteva zamenu izjave da nije usvojen konsolidovani godišnji finansijski izveštaj.\nZamenu dokumentacije uz konsolidovani godišnji finansijski izveštaj za 2017. godinu obveznik može da zahteva najkasnije do kraja 2018. godine.\nZamena dokumentacije uz konsolidovani godišnji finansijski izveštaj dostavlja se primenom posebnog informacionog sistema Agencije, odabirom odgovarajućeg zahteva (Zamena docKFI), u elektronskom obliku,potpisanakvalifikovanim elektronskim potpisom zakonskog zastupnika, na način opisan u Korisničkomuputstvu za dostavljanje zamene dokumentacije uz konsolidovani godišnji finansijski izveštaj (koji je dostupan na sajtu Agencije).\nZa javno objavljivanje zamene dokumentacije uz konsolidovani godišnji finansijski izveštaj plaća se posebna naknada od 1.000 dinara, u skladu sa Odlukom o naknadama za poslove registracije i druge usluge koje pruža Agencija za privredne registre. Instrukcije za plaćanje naknade, kao i praćenje statusa naknade, obvezniku je obezbeđeno u posebnom informacionom sistemu Agencije i prikazano na linku „Status naplate/Instrukcija za plaćanje” (kao što je opisano u Korisničkom uputstvu za dostavljanje zamene dokumentacije uz konsolidovani godišnji finansijski izveštaj).\nKada su ispunjeni uslovi za javno objavljivanje zamene dokumentacije uz konsolidovani godišnji finansijski izveštaj, pored dokumentacije, odnosno posebnih podataka čije se objavljivanje tom zamenom zahteva, na internet stranici Agencije u okviru Registra finansijskih izveštaja ostaju objavljeni i dokumenti, odnosno posebni podaci koji su bili predmet zamene.\nAko uz zahtev za zamenu obveznik dostavi neispravnu dokumentaciju, ista neće biti objavljena na internet stranici Agencije.


TEHNOLOGIJA NEĆE UNIŠTITI KLASIČNU MUZIKU: Čuveni RUSKI VIOLINISTA sprema IZNENAĐENJE za BEOGRAĐANE\nZaljubio sam se u barok na prvo sviranje, Foto: Printscreen\nNadam se da ću u koncertnoj sali sresti i mlađu publiku\nObjavljeno: 02.10.2019. 10:49h\nGenijalni ruski violinista koji peva Dmitrij Sinkovski nastupiće 13. oktobra sa ansamblom "La Voce Strumentale" na sceni Kolarca, u okviru programa Bemusa.\nDarko RUNDEK radi na NAPLATNOJ RAMPI i PERE ŠOFERKE na PUMPI: Gde se OVO DEŠAVA?! (VIDEO)\nLovefest Fire: Loco Dice spremio do sada neviđen set od čak 3 sata\nVOLITE ROKENROL? VOLITE OPERU? Ovaj SPEKTAKL spaja oba UŽIVANJA u JEDNO na kraju NOVEMBRA u BEOGRADU\nOVAKO ZVUČI MUZIKA 21. VEKA: Čovek koji je izumeo novi INSTRUMENT sviraće ga u BEOGRADU u CENTRU SAVA\nNa programu su dela Vivaldija, omiljeni repertoar Sinkovskog, koji na Bemus stiže sa oreolom nesvakidašnjeg muzičkog genija.\nOn nije samo vrhunski violinista, već svojim glasom kontratenora osvaja sve poštovaoce starog baroknog i ranoklasičnog repertoara, donoseći bravurozne interpretacije bilo na svojoj violini Ruđeri iz 1675, bilo neverovatnim vokalnim potencijalom.\nSinkovski je vrata vrhunskog izvođaštva otvorio pobedom na čuvenom Bahovom takmičenju, a od tada nastupa širom sveta, između ostalog i sa svojim ansamblom Instrumentalni glas.\nCenjeni umetnik kaže da prati rad mnogih vrhunskih muzičara iz Srbije i da će u Beogradu nastupiti pred izuzetno obrazovanom publikom, koja ima iskustvo sa raznim repertoarom klasične muzike.\n"Nadam se da ću u koncertnoj sali sresti i mlađu publiku, jer je svuda po svetu upravo omladina zainteresovana za baroknu muziku. Skoro svi znaju Godišnja Doba Vivaldija, ali istovremeno verujem da ćemo iznenaditi publiku našom interpretacijom", kazao je Sinkovski.\nZa njega nema dileme da je veštački zid stvoren između baroka i moderne muzike.\n"Zaljubio sam se u barok na prvo sviranje. Izvodim različite vrste muzike uključujući i kompozitore koji su deo baroknog repertoara. Mene je barok jednosatvno emotivno osvojio i sve do danas uživam u konstrukciji te muzike", kazao je Sinkovski.\nPrema njegovim rečima, potrebno mu je trostruko više energije za jedan koncert da bi pred publikom na jednom nastupu muzicirao, dirigovao i pevao.\n"To su odvojene discipline. Naravno, sve se vrti oko muzike i najvažniji deo učenja ovih disciplina je način kako to postaje prirodna stvar za vaše telo i direktan izraz vaše duše. Ako verujete i ako ste inspirisani i zaljubljeni u to čime se bavite, granice ne postoje", kazao je Sinkovski.\nKako kaže, za njega je u dosadašnjoj karijeri najveći izazov bio koncert koji je sa deset godina održao na Moskovskom konzervatorijumu.\n"Od tada sanjam muziku. Sve vreme postavljam ciljeve, izazov je svaki put kada im idem u susret, ali verujem da je život ovako divan posebno iz tog razloga. Sanjati, raditi i ići u susret izazovima", kazao je Sinkovski.\nOn poručuje da klasična muzika neće nestati zbog tehnološke revolucije koju živimo.\n"Tehnologija nam nudi beskrajni repertoar koju mi mozemo slušati na intenetu ili gledati opere uživo, komotno, na našem kauču. Važno je da se muzika od malena uči u školama, jer je muzika najbolje iskustvo na svetu", zaključio je Sinkovski.\nTEHNOLOGIJA NEĆE UNIŠTITI KLASIČNU MUZIKUČuveni RUSKI VIOLINISTA sprema IZNENAĐENJE za BEOGRAĐANEDmitrij SinkovskiViolinistaKolarackoncertBeograd


"Jorgandžije" blizu posla, Real prihoduje 20 miliona evra? - Sportske.net\nAtletiko Madrid nastavlja sa rekonstrukcijom defanzivnog zida.\nRealu nikad dosta, Perez ima plan - Pogbina zamena je spremna, novi slučaj "Azar" za najveći transfer ikada!Maldini u akciji, lično pregovarao sa fudbalerom Reala!U Madrid stigla ponuda, imaju li "Rosoneri" šanse?Rajola spasilac, Simeoneu stiže zamena za Grizmana?Barsa završava posao oko Brazilca, Grizman izmiče, ko je još na radaru?\nSimeone je ostao maltene bez cele zadnje linije, "Vandu Metropolitano" su napustili redom Ernandez, Godin, Huanfran, za sada je ozvaničen transfer Felipea iz Porta. "Zmajevi" su prodali prava na tridesetogodišnjeg Brazilca za sumu od 22 miliona evra.\nMeđutim, uskoro bi trebalo da dobije novog partnera u odbrani. Španski mediji pišu da je postignut dogovor sa Espanjolom oko transfera Hermosa. Dvadesetčetvorogodišnji štoper katalonskog kluba je ponikao u omladinskim selekcijama Real Madrida.\nIzgleda da će sada pojačati gradske rivale, i to za sumu od 40 miliona evra, ali čak polovina ide klubu sa "Santijago Bernabea". Madriđani imaju klauzulu na budući transfer Španca, dogovor je postignut sa Espanjolom još pre dve godine.\n"Jorgandžijama" će biti mrsko da isplate pomenutu sumu, ali dobiće kvalitetnog defanzivca za naredni period.


Netanijahu potvrdio: Izrael bombardovao aerodrom u Damasku - Sputnjik Srbija\n14:58 13 Jul 2020\n12:13 13.01.2019 Preuzmite kraći link\n„U poslednjih 36 sati vazduhoplovne snage Izraela izvele su napad na ciljeve u Siriji“, rekao je Netanijahu na sednici Vlade Izraela, prenosi „Jerusalim post“.\nIzraelski premijer je istakao da nedavni napadi govore o tome da je Izrael odlučan da deluje protiv Irana u Siriji.\n„Izraelske odbrambene snage su sto puta napale ciljeve Irana i (libanskog šiitskog pokreta) Hezbolah. Najnoviji napadi dokazuju da smo odlučni u borbi protiv Irana u Siriji“, dodao je premijer.\nSirijska državna agencija SANA saopštila je da je Izrael u subotu noću pogodio skladište na području aerodroma u Damasku. Prema navodima televizije „Hadat“, izraelski avioni napali su iranska vojna skladišta u području aerodroma koji koristi šiitska milicija Hezbolaha, koja se bori na strani vladine vojske.\nvazdušni napad, Benjamin Netanijahu, Izrael, Sirija


Srbiji je potreban raketni štit, ali protivgradni – AGRO VESTI by agronews.rs\nHome agro danas Srbiji je potreban raketni štit, ali protivgradni\nJun 21, 2016 | agro danas, Aktuelno, fokus, Klimatske promene, Poljoprivreda, Srbija, Teme, Usevi, Vesti, Životna sredina\t|\n“Nevreme praćeno obimnim padavinama i gradom koje danima pustoši Srbiju, pokazuje da osim meteoroloških merenja i bojenja alarma u kolorite nismo sposobni ni za šta drugo. Treba li da nam se dogodi neka veća katastrofa, poput grada veličine fudbalske lopte da bi odgovorni u državi najzad shvatili problem klimatskih promena i važnosti protivgradne odbrane”, naveo je sindikat u saopštenju.\nSindikat je naveo da je poljoprivreda za većinu građana Srbije, posebno za one koji su u tranziciji ostali bez posla, poslednji vid borbe za egzistenciju i preživljavanje ali da to odgovorni u državi očigledno ne vide.\n“Smatramo da je poslednji čas da se krene sa ozbiljnim rešavanjem ovog problema, budući da smo ekonomski siromašna država i da će nas svako dalje oklevanje i zanemarivanje u budućnosti koštati još više”, dodao je sindikat.\nOlujno nevreme praćeno gradom pogodilo je sinoć oko 19 časova pojedina mesta u Srbiji, a najviše su stradali Pančevo i Kosjerić, sa selima u okolini.\nGrad koji je dostizao i veličinu pesnice padao je petnaestak minuta i oštetio brojne automobile.\nPosledice su vidljive na svakom koraku, voda na ulicama pančeva i u stanovima, ima štete i na usevima. Grad je zahvatio i okolna sela Glogonj, Jabuku i Novo Selo.\nIstovremeno, komisije za procenu štete, drugi dan obilaze sva mesta u Kosjeriću koja su pretrpela razne vrste oštećenja usled nevremena koje je u nedelju popodne zahvatilo tu opštinu.\nPredsednik opštine Kosjerić Milijan Stojanić, izjavio je da se sutra očekuje tim iz Ministarstva poljoprivrede, koji će doći u ispomoć kako bi posao što pre bio završen.\n“Komisije su trenutno obišle 90 domaćinstava i ne možemo još sa sigurnošću reći o kojoj se cifri radi, ali šteta se meri u milionima evra”, rekao je Stojanić za Glas zapadne Srbije.\nOn je istakao da su sve raspoložive mašine na putevima kako bi se što pre sanirale posledice nevremena.\nPrema njegovim rečima, upućen je i dopis Ministarstvu građevine i saobraćaja, u kome se traži pomoć u mašinama i kamionima kako bi se napravili nasipi na seoskim i zaseočkim putevima koji su oštećeni usled obilnih padavina.\nDodaje da sav rod maline nije uništen, pa je neophodno sanirati puteve kako bi poljoprivrednici na bezbedan način predali ubrane plodove.\n“Prilikom obilaska domaćinstva videli smo da su razmere štete takve da je pored malinjaka, koji su najbrojniji, uništena kompletna letina, voćnjaci, ratarske kulture i takvih domaćinstva, gde je šteta sto odsto ima oko 300”, istakao je Stojanić.\nStojanić je izjavio da postoje i brojna oštećenja stambenih objekata, ali i vozila.\nTags: gradkosjerićpančevoPoljoprivredaprotivgradna zaštitasindikat slogaštetavremenske neprilike\nAfrika ubrzano gubi šume\nAfrika je jedini kontinent na kojem se ubrzava deforestacija, prema prvim podacima petogodišnjeg izveštaja FAO, Organizacije UN za hranu i poljoprivredu


ODZVONILO MULJANU SA ANTIBIOTICIMA\nODZVONILO MULJANU SA ANTIBIOTICIMA\nInspekcije će proveravati koje apoteke ih prodaju bez recepta\nMinistar zdravlja Zlatibor Lončar apelovao je na apoteke da ne prodaju antibiotike bez recepta, a građane pozvao da to prijave ukoliko primete i najavio da će nadležna inspekcija započeti kontrole.\nTokom rasprave o amandmanima na set zakona iz oblasti zdravstva govorilo se i o pomoćnim lekovitim sredstvima koje lekari, kako je navela poslanica SRS Vjerica Radeta, predlažu pacijentima umesto nekih lekova.\nLončar je kazao da građani treba da znaju da suplementi nisu lekovi već pomoćna sredstva koje lekari ne mogu da propisuju i da se oni ne izdaju na lekarski recept.\n"Niko ne može da vas natera da uzimate neka pomoćna lekovita sredstva. Zakon je jasan šta lekar propisuje. Ne sumnjam da postoje farmaceutske kuće koje proizvode te suplemente i sigurno bombraduju sa propagandnim materijalom, ali pacijenti moraju da znaju da to nema veze sa zvaničnim stavom", rekao je Lončar.\nOn je dodao pacijenti sami odlučuju da li će da koriste neka pomoćna lekovita sredstva.\nNa pitanje poslanice radikala da li Ministarstvu nedostaju inspektori da to kontrolišu, Lončar je kazao da nije problem u broju inspektora, već da je potrebno da pacijenti to prijave da bi se reagovalo.\n"Ne može inspektor da sedi kad je pacijent kod lekara. Pacijent mora da prijavi da mu lekar ne izdaje recept za lek i preporučuje mu nešto drugo. Moramo to da znamo da bismo odreagovali", rekao je Lončar.


Tanjug 17. septembra 2021. 07:03\nVAŠINGTON – Američki državni sekretar Entoni Blinken izjavio je danas da je Francuska „vitalni partner SAD u Indo-pacifičkom regionu“.\nMeđutim, čini se da je ovaj komentar izrečen s ciljem da se ublaži ogorčenje zvaničnog Pariza nakon što su SAD, Australija i Velika Britanija odlučile da za Australiji isporuče nove nuklearne podmornice.\nOve tri zemlje su saopštile da će uspostaviti vojno-bezbednosno partnerstvo u Indo-pacifičkom regionu i da će u tom smislu pomoći Australiji da nabavi američke podmornice na nuklearni pogon zbog čega je Australija otkazala Francuskoj narudžbinu vrednu 40 milijardi dolara za nabavku francuskih nuklearnih podmornica, prenosi Rojters.\nFrancuska je oštro reagovala na vest o otkazivanju australijske narudžbine, a ministar spoljnih poslova Žan Iv Ledrijan ocenio je da je tom odlukom Australija „zarila nož u leđa“ Francuskoj.\nGovoreći na konferenciji za novinare nakon sastanaka američkih i australijskih ministara inostranih poslova i odbrane u Vašingtonu, Blinken je rekao da Vašington želi da iskoristi svaku priliku za produbljivanje transatlantske saradnje u Indo-pacifičkom regionu i naglasio da je Francuska „značajan prtner“.\n„Neverovatno blisko sarađujemo sa Francuskom u mnogim zajedničkim pitanjima u Indo-pacifičkom regionu, ali i širom sveta i nastavićemo tako da radimo. Taj partnerski odnos je za nas od fundamentalnog značaja“, rekao je Blinken i dodao da su američki zvaničnici bili u kontaktu sa svojim francuskim kolegama u proteklih 48 sati kako bi razgovarali o ovom pitanju.\nIpak, jedan francuski zvaničnik koji je sa dopisnikom Rojtersa razgovarao pod uslovom anonimnosti potvrdio je da Amerikanci nisu kontaktirali Francusku, kao i da Ke Dorsej nije imao informaciju sve dok francuski politički vrh nije bio upoznat sa medijskim izveštajima o sporazumu, nakon čega su se obratili kolegama iz SAD da im objasne o čemu je reč.\nAustralija se 2016. godine odlučila da sklopi dil za izgradnju nove podmorničke flote vredne 40 milijardi dolara sa francuskom korporacijom Naval Group koji je novim sporazumom poništen.\nSjedinjene Američke Države i njihovi saveznici traže načine da se odupru rastućoj vojnoj moći i uticaju Kine, pritisku na Tajvan i raspoređivanju kineskih snaga u spornom Južnokineskom moru.\n„Ne tražimo sukob sa Kinom“, rekla je danas pred novinarima portparolka Bele kuće Džin Psaki, a Peking je poručio da SAD, Australija i Velika Britanija „ozbiljno narušavaju regionalni mir i stabilnost“.


Mlađi pioniri KK Kolubara plasirali se u Drugu ligu - GEM info\nMlađi pioniri KK Kolubara plasirali se u Drugu ligu\n24. decembra 2021. Redakcija 0 Comments\nNa kvalifikacijama u Beogradu, mlađi pioniri Košarkaškog kluba Kolubara pobedili su ekipu OK Beograda, rezultatom 46:26. Ovom pobedom osvojili su treće mesto u grupi i plasirali su se u viši rang takmičenja odnosno u Drugu ligu, što je veliki uspeh za ove mlade košarkaše, koji su tek počeli da igraju takmičarske utakmice, istakao je trener Žarko Simić. U narednom periodu košarkaše Kolubare očekuje utakmica na domaćem terenu protiv ekipe IBC-a. Utakmica će biti odigrana u nedelju sa početkom od 14:30 časova u Sportsko rekreativnom centru „Kolubara“.\nVeliki uspeh postigli su mlađi pioniri Košarkaškog kluba Kolubara plasiravši se u viši rang takmičenja. Oni su pobedili odgovarajuću ekipu OK Beograda rezultatom 46:26. Kvalifikacije su odigrane u Beogradu proteklog vikenda i na njima su Lazarevčani osvojili treće mesto u grupi i time izborili plasman u Drugu ligu, izjavio je za Gem trener Žarko Simić.\nMlađi pioniri Kolubare nastavljaju sa utakmicama i ove nedelje. Naredni meč biće odigran u nedelju 26. decembra u Sportsko rekreativnom centru „Kolubara“ sa početkom od 14:30 a naredni rival je IBC. Simić je istakao da se nada novoj pobedi i fer i korektnoj igri.\nMladi košarkaš Đorđe Milinović, koji je2009. godište, za košarkaški klub Kolubara igra već četiri godine. Istakao je da je prezadovoljan utakmicom koja je odigrana u Beogradu i naglasio da je ovo veliki uspeh za njih. Na pitanje šta očekuje od naredne utakmice odgovorio je da očekuje pobedu i da se svi igrači intezivno spremaju za taj meč.\nU grupi mlađih pionira nalaze se momci generacije 2009, 2010. i 2011. godište. Simić je istakao da ima mnogo talentovnih dečaka, te da su ovi momci budućnost Lazarevca.\nShare the post "Mlađi pioniri KK Kolubara plasirali se u Drugu ligu"\n← Licitacija za zakup pijačnih tezgi, frigo vitrina i pijačnih stočića do 29. decembra\nPenzioneri uručili novogodišnje paketiće mališanima u Županjcu →


Pretučen sin srpskog političara na KiM\nM. P. 23. februara 2021. 08:51\nOsamnaestogodišnji sin srpskog političara sa Kosova Nenada Rašića, pretučen je juče u dvorištu gimnazije u Lapljem selu kod Gračanice, po završetku nastave i izlaska iz škole, potvrdio je Rašić.\nNikolu Rašića, sina Nenada Rašića, tuklo je više osoba.\n„Pretučen je, zdravstveno stanje dečaka je dobro“, rekao je Rašić za medije u Prištini, prenosi Kosovo onlajn.\nKosovska policija je saopštila da je privela osam osoba u svojstvu osumnjičenih, od čega je jedan maloletnik.\n„Nastavljamo s radom na razjašnjavanju okolnosti i motiva incidenta“, saopštili su iz Kosovske policije.\nMladić se trenutno nalazi u bolnici, takođe je potvrdila Kosovska policija.\nPretučeni poznati advokat i sudija u penziji, napadači uhapšeni\nŠok na nastupu: Pretučen srpski pevač (video)\nNenad Rašić je u izjavi za prištinske medije naveo da je njegov sin prebijen metalnim predmetima i da je zadobio teške povrede lica i glave, te da su mu zubi polomljeni, prenosi Kossev.\n„Prihvatio sam da moram da platim cenu ideologije koju zastupam ali zaista nisam očekivao da će moj sin platiti tako neprirodnu cenu“, kazao je Rašić.\nKancelarija za Kosovo i Metohiju osudila je napad i „izražava duboku zabrinutost zbog fizičkog napada na Nikolu Rašića, sina Nenada Rašića“.\n„Kancelarija zahteva od pripadnika kosovske policije da bez odlaganja i oklevanja otkriju i procesuiraju počinioce ovog čina nasilja. Samo tako se može obezbediti sigurnost za pripadnike srpskog i nealbanskog stanovništva na Kosovu i Metohiji i poslati neophodna poruka o nultoj toleranciji na bilo koji oblik nasilja“, naveli su u svojoj pisanoj reakciji.\nUpozoravaju da ovaj slučaj ne sme da ostane „samo jedan u nizu nerasvetljenih incidenata na Kosovu i Metohiji, posebno jer se na meti izgrednika našlo dete“.\nOglasio se i lider pokreta Samoopredeljenje Aljbin Kurti, koji je osudio napad i apelovao na policiju i tužilaštvo da reše slučaj.\n„Čini se da je ovo razbojništvo nad Nikolom Rašićem organizovano i ima veze sa njegovim roditeljem koji nije slomljen, niti podvrgnut pritiscima i pretnjama Srbije. Verovatno, pošto nisu mogli da zaplaše Nenada Rašića, pretukli su njegovog sina Nikolu“, naveo je u poruci, dodajući da će u „novoj vladi“ raditi na tome da „svi građani Kosova, bez obzira na nacionalnost, žive bezbedno“.\nIz Srpske liste je saopšteno da „tuča i povrede koje je Nikola Rašić zadobio u tuči nemaju veze sa politikom i Srpskom listom, ma koliko se Aljbin Kurti i Nenad Rašić trudili da tako predstave“.\n„Zarad istine, svih građana, ali i zbog odgovora onima koji neistinama žele da unesu nemir među Srbe na Kosovu i Metohiji, želimo da obavestimo javnost da je Nikola Rašić povrede zadobio u tuči koja je bila unapred dogovorena i organizovana između dve grupe momaka, a među članovima jedne od tih grupa je bio i Nikola Rašić“, navodi se u saopštenju.\nDirektor Kancelarije za Kosovo i Metohiju Petar Petković saopštio je da „sinhronizovani i dirigovani pokušaji iz Prištine da se napad u kome je povređen Nikola Rašić predstave kao vrsta navodnog političkog obračuna sa njegovim ocem Nenadom Rašićem, najobičniji su spin i zloupotreba dece u političke svrhe“.\n„Posebno je bezočna laž koju pokušava da plasira lider Samoopredeljenja Aljbin Kurti da je Nikola Rašić danas pretučen kao ’žrtva politike svog oca koji se nije savio ni potčinio Beogradu’“, naveo je Petković.


Raj za šoping: Zbog pada lire turisti trljaju ruke | Kamatica\nPočetna > vest > Raj za šoping: Zbog pada lire turisti trljaju ruke\nRaj za šoping: Zbog pada lire turisti trljaju ruke\nTekst objavljen: 18.08.2018 14:30\nRezervacije u Turskoj, prema pisanju stranih medija porasle su poslednjih meseci. Tačan razlog zbog kog je to tako nije jednostavno definisati, ali povoljan devizni kurs svakako ide u prilog priči o procvatu ove grane.\nTako, dok je u januaru jedan dolar mogao da kupi manje od četiri lire, sad kupuje sedam, i to je tako po poslednjem padu valute u petak. Dakle, samo od januara lira je izgubila oko 35 odsto svoje vrednosti u odnosu na dolar. S druge strane, takva situacija pogoduje turistima koji sa stranom valutom dolaze u tu zemlju i kojima je novonastala situacija omogućila kupovinu robe po povoljnijim cenama.\nTuristi su se brzo uklopili u novonastalu sitaciju i procenili da najbolje prolaze ako strane vlaute, najčešće dolar ili evro, menjaju u tursku liru i tako kupuju robu. Cene su za sada, bar kada je reč o robi koju srpski turisti najčešće kupuju, a to je krzno i koža - napromenjene. To praktičko znači da, ako menjaju, na primer, evro u liru, dobijaju više bezmalo duplo više lira nego pre pada turske valute, pa samim tim za isti novac mogu više da pazare.\nCene za sada iste, a za vrednost strane valute veća\nKonkretne cene su tek počele da se menjaju, ali to za sada nije drastično.\n- Cene po tržnim centrima, gde naši turisti najviše odlaze da bi kupovali garderobu još uvek su iste, jedino što se minimalno promenilo jesu cene pića na plažama u Turskoj, koje su skočile za po pet lira, što nije ni jedan ceo evro - navodi Tijana Krstić, turistički vodič koji je trenutno u Antaliji.\nOna dodaje da se naši turisti odlučuju više na menjanje evra za lire, jer za 10 evra u ovom trenutku mogu dobiti i do 80 lira.\nKako ona navodi, situacija sa turskom valutom se menja iz minuta u minut, pa je u ovom trenutku negde oko 7,8 lira za jedan evro. Zbog toga se trgovci još uvek ne odlučuju da menjaju cene, jer je sve vrlo nepredvidivo.\n- Baš jutros sam bila u loklanoj prodavnici, koja nudi omiljenu robu naših turista i vidim da je cena onoga što naši ljudi najviše kupuju, a to su krzno i koža nepromenjena - zaključuje Krstićeva.\nDruga stvar koja trenutno pogoduje, pre svega kupcima na veliko, jeste neki opšti stav u Turskoj je da cene neće skočiti više od 20 odsto. To im daje prostora da kupuju na veliko garderobu, koja je i do sada bila povoljnija nego u drugim zemljama.\nMeđutim, šta se zapravo dogodilo sa turskom vlautom i kakav je to efekat ostavilo na turizam i kupovnu moć onih koji donose stranu vlautu u zemlju.\nEkonomista Miroslav Prokopijević da kada padne vrednost valute, tržište jedne zemlje se bori tako što podiže sve ostale vrednosti.\n- Na prvom mestu podiže se inflacija - objašnjava on i dodaje da u tom slučaju to zaista može da pogoduje turizmu, jer, dok se cene u Turskoj podižu za osnovne potrepštine, oni koji dolaze sa dolarom ili evrom u ovu zemlju mogu da dobiju značajno više novca i tako uživaju u kupovini dok su cene konkurentne i, u novonastaloj situaciji, još uvek neusaglašene.\nIpak, ovaj ekonomista ističe da takva situacija neće potrajati.\n- Ovo je korisno za kupce, ali ako inflacija ne ode na neku visoku dvocifrenu brojku, što i jeste slučaj - navodi Prokopijević i dodaje da se ekonomija tada bori i veći priliv turista im nije od dugoročne pomoći.\nIpak, strani turisti su već procenili situaciju, pa je u Britaniji već prijavljen porast rezervacija, a kod nekih turističkih agencija, porast je neverovatnih 63 odsto, navodi BBC.\nVećina agencija se slaže u jednom - Turska se vratila na mapu najvažnijih letovališta.\nSlična situacija je i u Srbiji, ali turističke agencije ne smatraju da je za to razlog pad turske lire.\n- Nama je već od početka godine porasla potražnja za turističkim aranžmanima u Turskoj, ali u prethodnom periodu nismo primetili da je nešto više zbog situacije sa lirom - kažu iz turističke agencije Big Blue.\nSa njima se slaže i Aleksandar Seničić, predsednik JUTE.\n- Svi ugovori u turističkim agencijama prema Turskoj su usaglašeni prema čvrstim valutama, tako da novonastala situacija ne bi trebalo da utiče na cene samih aranžmana - objašnjava Seničić, ali dodaje da će pad valute značajno pogodovati kupcima koji idu u Tursku u narednom periodu u korišćenju bilo kojih vanpansionskih usluga.\nI dok su turisti sve zainteresovaniji za posetu ovoj zemlji, a najviše u svrhe šopinga, pojedine zemlje i dalje je ne preporučuju za putovanje, naročito u regiju blizu granice sa Sirijom zbog ratnih sukoba.\nSa druge strane, SAD ocenjuje Tursku kao zemlju trećeg ranga, pozivajući ljude da preispitaju svoje odluke da putuju u tu zemlju.\nporast broja turista turizam pad lire lira šoping turska cene u turskoj


Libijska revolucija - drugi deo - CNN - Peščanik\nUz reportaže o protestima u ponedeljak, kada su demonstranti zapalili jednu zgradu vlade u libijskoj prestonici i probili se u zgradu državne televizije, množe se pitanja o predsedniku Libije, Moameru Gadafiju – i tome da li će on biti treći arapski vođa koga će zbrisati talas protesta u ovom delu sveta.\nBritanski ministar inostranih poslova Vilijam Hejg kaže da je moguće da se Gadafi zaputio u Venecuelu. „Imam neke podatke koji govore da je upravo ovog trenutka putuje tamo“, rekao je Hejg novinarina na jednom sastanku evropskih zvaničnika u Briselu.\nLibijski ambasador u Britaniji, Omar Dželban, demantovao je da je Gadafi otputovao u Venecuelu.\nU međuvremenu, zamenik ambasadora Libije u Ujedinjenim nacijama, Ibrahim Dabaši, osudio je Gadafija, rekavši da je Gadafijev režim objavio rat Libijcima i da vrši genocid. Dabaši nije podneo ostavku, uz obrazloženje da je on došao u Ujedinjene nacije da služi libijskom narodu, a ne režimu. Nije bilo poznato gde se u tom trenutku nalazio šef libijske misije pri Ujedinjenim nacijama.\nNavodno su i generalni sekretar UN-a Ban Ki-Mun i premijer Turske Redžep Tajip Erdogan u ponedeljak razgovarali telefonom sa Gadafijem.\nU ponedeljak pre podne, Gadafijev sin se obratio građanima preko državne televizije, nakon čega su se mnogi zapitali zašto to nije uradio lično Gadafi, koji sada ima 68 godina, od kojih je na čelu zemlje proveo 42.\nLibijska državna televizija je prenela da su vladine bezbednosne snage izvršile raciju na „gnezdo destrukcije i strahota“ i zahtevala da građani sarađuju sa snagama bezbednosti. Prikazala je i snimak sa čuvenog Zelenog trga u Tripoliju, gde je masa skandirala provladine slogane i pokazivala transparente sa porukama podrške režimu.\nU ponedeljak je i libijski ministar pravde, Mustafa Abdul Džalil, podneo ostavku, rekavši da to čini iz protesta protiv „krvave situacije“ i „nedozvoljene upotrebe sile“ protiv nenaoružanih demonstranata, što je preneo dnevni list Quryna. Kada su demonstracije počele prošle nedelje, ove novine ih nisu pominjale, i prenosile su režimsku propagandu. Sada se čini da su promenile stranu, jer izveštavaju o broju žrtava.\nNakon što je libijska centralna vlada nakon višednevnih demonstracija izgubila kontrolu nad Bengazijem u nedelju, u ponedeljak je u tom gradu bilo mirno. Za to vreme, neki razjareni demonstranti ponadali su se da će isti rezultat postići i u prestonici.\nGrađani Tripolija kažu da je u nedelju uveče napadnuta državna televizija Al-Šababija.\nJedna grupa demonstranata okupila se tokom noći u zapadnom naselju Gergašu, i pokušala da se probije do Zelenog trga, ali su ih tamo dočekali pripadnici snaga bezbednosti, koji su ih gađali suzavcem i na kraju ih savladali.\nNemiri u Libiji, koji su uglavnom nastali zbog visoke nezaposlenosti i zahteva za slobodom, odneli su za sada najmanje 233 života, navodi organizacija Human Rights Watch, prema svojim bolničkim izvorima.\nGeneralni sekretar UN je „vodio opsežne razgovore“ sa libijskim liderom, poručuju iz Ujedinjenih nacija. Ban je „izrazio duboku zabrinutost zbog eskalacije nasilja i naglasio da se ono smesta mora zaustaviti“, rekao je portparol UN. „On je ponovio svoj apel za poštovanje osnovnih sloboda i ljudskih prava, uključujući pravo na mirno okupljanje i informacije“, rekao je portparol. Ban je „istakao potrebu da se civilno stanovništvo po svaku cenu zaštiti“.\n„Zatražio je od svih umešanih strana da pokažu uzdržanost i zatražio da vlasti stupe u pregovore, kako bi se rešili legitimni zahtevi stanovništva“, rekao je portparol.\nJedan visoki zvaničnik Turske je rekao da je njegov premijer razgovarao sa Gadafijem, i da je Gadafi garantovao bezbednost svih turskih državljana u Libiji. Turska je u ponedeljak poslala jedan avion u Bengazi, ali je on bio primoran da se okrene nazad, kaže ovaj zvaničnik.\nLibija se nalazi između Tunisa i Egipta, gde su demonstranti poslednjih nedelja zbacili svoje lidere.\nU ponedeljak se i dalje mogla čuti pucnjava u raznim delovima zemlje. Petstotinak izgrednika napalo je jedno južnokorejsko gradilište nadomak Tripolija, i povređeno je 17 radnika, nakon čega je usledio obračun sa policiijom, kaže se u ministarstvu spoljnih poslova Južne Koreje.\nGadafijev drugi sin, Saif al-Islam Gadafi, upozorio je na državnoj televiziji da će izbiti „krvavi građanski rat“ ako se demonstranti ne zaustave. On je predložio brzo uvođenje demokratskih reformi u ovoj tradicionalno restriktivnoj zemlji, ali je upozorio da je, ukoliko se opozicioni protesti nastave, moguć povratak u kolonijalizam i sveopšte siromaštvo.\n„Možemo da razgovaramo razumno, možemo da sprečimo krvoproliće, možemo da se ujedinimo u interesu Libije“, rekao je on. Ali ako se nemiri nastave, „zaboravite na demokratiju, zaboravite na reforme… biće to krvav građanski rat.“\nNajmlađi Gadafi, koji je 2009. postavljen za generalnog koordinatora Libije, optužio je svetske medije da preteruju u svojim izveštajima o nasilju, ali je priznao da je bilo „grešaka“ u reakciji policije i vojske na nemire. Ipak, on za nerede najviše krivi pijance, kriminalce i strance, koji su raspirivali pobunu i podsticali napade. Optužio je antivladine elemente za „rovarenje“.\n„To je nacionalna izdaja“, rekao je on. „Svako od nas bi hteo da bude vođa, svako bi da bude princ.“\nSaif Gadafi tvrdi da njegov otac nije nalik nedavno uklonjenim liderima Egipta i Tunisa.\nTakođe tvrdi i da Libija ne liči na te dve države, i predviđa da bi građanski rat bio „1000 puta gori“ i da bi ekonomski problemi bili mnogo veći ukoliko vlada padne.\nZa razliku od Tunisa i Egipta, gde su demonstranti jasno zauzeli nenasilan stav, neki demonstranti u Libiji su spaljivali automobile i pokušali da se probiju u jedan vojni kamp. Jedan demonstrant tvrdi da je taj kamp značajan jer se tu nalazi Gadafijeva istočna palata.\nSvedoci tvrde da su u nedelju demonstranti zauzeli Bengazi uz podršku nekih pripadnika vojske, koji su otkazali poslušnost Gadafiju.\nMeđutim, Saif Gadafi tvrdi da je vojska i dalje odana vladi i da će preuzimati sve aktivniju ulogu u suzbijanju nemira.\nJedan čovek je rekao izveštaču CNN-a da su neuniformisane snage otvorile vatru na hiljade ljudi u posmrtnoj povorci na sahrani demonstranata ubijenih dan ranije.\nJedan učesnik kaže da su pojedini demonstranti naoružani. Saif Gadafi kaže da su kriminalni elementi ukrali naoružanje, i da su čak i pucali kako bi okrivili vojsku i snage bezbednosti.\nJedan stručnjak za tehniku, koji je postavio kamere da uživo prate događaje širom Bengazija, procenjuje da je broj demonstranata u gradu porastao od utorka, kada su protesti počeli.\n„Mnogo ljudi gine za slobodu“, kazao je on u nedelju. „Naš cilj je jednostavan: želimo da Gadafi ode. Hoćemo slobodu… Hoćemo demokratiju.“\nU ponedeljak je u Bengaziju bilo relativno mirno. Ljudi su se mogli videti kako čiste ulice, formirani su lokalni komiteti koji će upravljati gradom. Neki mladići su preuzeli brigu o bezbednosti i organizaciju saobraćaja. Radio stanice prenose obaveštenja i apeluju na ljude da ostanu smireni. Nije bilo vidljivog prisustva režimskih snaga.\nAko Gadafi padne, ne zna se ko će ga naslediti, niti kakav će oblik ta vlada imati. „Iako Libijom „teoretski vladaju njeni građani kroz lokalne savete“, to je „praktično jedna autokratska država“, navodi CIA u World Factbook-u. Stanovništvo, koje broji 6,5 miliona građana, sastoji se od brojnih plemena, zvanično podeljenih na 22 administrativne jedinice.\n Nekoliko sati kasnije, Gadafi je dao kratku izjavu državnoj televiziji, stojeći ispred jedne razrušene zgrade: „Ja sam u Tripoliju, a ne u Venecueli. Ne verujte ovim televizijama, to su psi. Doviđenja.“


Porodica u BiH angažovala bager da očisti snijeg zbog sahrane\n"Sahranu smo trebali obaviti ima pet dana, ali većinom stari i bolesni mještani nisu bili u situaciji da očiste oko groblja i po selu"\nParoh Livanjski Predrag Crepulja rekao je danas da je porodica u kojoj se dogodio smrtni slučaj u livanjskom povratničkom srpskom selu Gubin morala da angažuje privatnu mahanizaciju – bager da bi očistili snijeg i obavili sahranu.\n“Situacija u Livanjskom polju je izuzetno teška”, rekao je Crepulja.\n“U datom trenutku u selu Gubin je bilo prohodno, naše ekipe su bile na terenu i očistile snijeg, međutim novih petnaestak centimetara snijega je palo juče, tako da mislim da to ne bi trebalo omesti sahranu”, rekao je Duvnjak.\nOn je rekao da ne može reći da li će se danas izaći na teren do sela u Livanjskom polju jer su ekipe danas angažovane na drugom kraju opšine Livno, gdje je desetak porodica danima odsječeno od svijeta.\nMještani sela Gubin rekli su da je tačno da su ekipe iz Civilne zaštite bile na terenu, ali da snijeg nije očišćen.\n“Nisu ni ulice po selu očistili, kako je zamelo tako je i ostalo. Na nekim dijelovima visina snijega je i preko metar i po”, kažu mještani srpskog sela Gubin.\n“Sahranu smo trebali obaviti ima pet dana, ali većinom stari i bolesni mještani nisu bili u situaciji da očiste oko groblja i po selu. U selu ima i jedna starica koja već deset dana ne može da izađe iz kuće zbog snijega”, naveo je Vukovljak.\n“Ovo je očigledan primjer kako žive Srbi na ovom području”, naglasio je Vukovljak.


EVROPSKA KOMISIJA: DO KRAJA 2016. GODINE SRBIJE DA IZJEDNAčI AKCIZE NA DOMAćA żESTOKA PIćA SA AKCIZAMA NA UVOZNA ALKOHOLNA PIćA. BEZ OVE MERE NE MOGU SE OTVORITI POGLAVLJA 16 I 29 U PROCESU PREGOVORA O PRIDRUżIVANJU EU\nEvropska komisija zatražila je od Srbije da do kraja 2016. godine izjednači akcize na domaća žestoka pića sa akcizama na uvozna pića. To praktično znači da bi domaće rakije trebalo da poskupe za 192 dinara. Naime, sadašnja akciza na domaće "žestine", koja iznosi 124 dinara za litar, mora da se poveća na 316 dinara, koliko se plaća za litar uvoznog viskija.\nBez ove mere ne mogu se otvoriti poglavlja 16 i 29 u procesu pregovora o pridruživanju Srbije EU, upozorili su evropski zvaničnici srpsku stranu na sastanku u Briselu 1. februara 2016. godine. Zatraženo je da se ova anomalija što pre ispravi, a rok koji bi EK mogla da se toleriše je kraj godine.\nEvropska komisija upozorila je Srbiju da akcizna politika u sektoru žestokih alkoholnih pića nije u skladu sa standardima EU, jer oni ne dozvoljavaju da se domaća alkoholna pića favorizuju u odnosu na uvozna. Rok koji su vlasti Srbije imale da isprave ovu anomaliju bio je kraj juna, međutim zbog izbora je vreme za izjednačavanje akciza produženo do kraja 2016. godine.\nU izveštaju EK to jedan od najbitnijih zaključaka kada je reč o Poglavlju 16, koje se odnosi na poreze. Srbija nema izbora da smanjuje akcize na uvozni alkohol, jer bi joj to smanjilo prihode u budžetu. Zato će se ići na povećanje akcize, pa će tako ona biti 316 dinara i za srpsku rakiju i za uvozni viski.\nU Ministarstvu finansija nisu želeli zvanično da komentarišu ovo pitanje, ali nezvanično potvrđuju da postoje primedbe oko nekih segmenata akcizne politike i da ona mora da se usaglasi sa zahtevima EU.\n- Još nije definisan rok, ali moraće da se menja iznos akcize na domaća pića - kažu nezvanično u Ministarstvu finansija.\nDomaći proizvođači rakija ne odobravaju ovaj potez i smatraju da bi to dovelo do zatvaranja mnogih pogona za proizvodnju.\nIzvor: Vebsajt Blic, Slađana Vukašinović, 02.04.2016.


NOVI SAD – Članice Foruma žena Opštinskog odbora Lige socijaldemokrata Vojvodine Žabalj, u akciji organizovanoj povodom 8. marta, Međunarodnog dana žena, uz razgovor sa sugrađankama i prigodan poklon, prikupljale su i potpise za inicijativu za jednokratnu novčanu pomoć u iznosu od 10.000 dinara za nezaposlene porodilje.\nJednokratno, 10. 000\n– Smatramo da iznos od 10.000 dinara ne bi bio veliko opterećenje za opštinski budžet, a bio bi velika pomoć porodiljama i njihovim porodicama u prvim danima po rođenju deteta – istakla je predsednica Foruma žena OO LSV Žabalj, Miholjka Matić.\nPredsednica Foruma žena Lige socijaldemokrata Vojvodine, Ana Pataki, ukazala je da žene u Srbiji zauzimaju tek četvrtinu najviših pozicija odlučivanja u kompanijama, kao što su pozicije generalnih direktora i predsednika upravnih odbora, a čine nešto manje od trećine preduzetnika. Istovremeno, one koje se odluče za majčinstvo, suočavaju se s kašnjenjem naknade za porodiljsko odsustvo.\nPrilagoditi radno vreme\n– Istraživanje Ministarstva za rad, zapošljavanje i socijalnu politiku pokazalo je da su žene na konkursima bile češće odbijene nego muškarci, s opravdanjem da posao nije za pripadnice njihovog pola (71%) ili zbog starosti (65%). Podaci Republičkog zavoda za statistiku pokazuju da obrazovanje igra presudnu ulogu za prohodnost žena na tržištu rada, ali ne obezbeđuju jednake zarade, budući da na 100 visokoobrazovanih muškaraca dolazi 114 žena, ali i dalje postoji razlika između prosečnih zarada od 5,1% u korist muškaraca – ukazala je Patakijeva.\nForum žena LSV već dugo insistira da radno vreme žena bude prilagođeno njihovim obavezama i potrebama, kao i da žene za svoj rad budu jednako vrednovane i plaćene kao i muškarci. Odavno upozoravamo da je potrebno veće učešće žena u procesima donošenja odluka.\n– Umesto da se radi na tome da što bolje ostvare obaveze žene u kući i na tržištu rada, buduće politike moraju biti usmerene na preraspodelu odgovornosti i moći u javnoj i privatnoj sferi društva između muškaraca i žena. Da bi tako i bilo, nije dovoljno samo menjati zakonsku regulativu. Mora se menjati svest – naglasila je Ana Pataki.\nAkcija Foruma žena širom Vojvodine\nForum žena LSV obeležio je Dan žena u gradovima i opštinama širom Vojvodine. U razgovoru sa sugrađankama, ligašice iz Zrenjanina, Kikinde, Šida, Vršca, Bele Crkve i Beočina isticale su da je i posle više od 100 godina od početka borbe za prava žena, većina problema s kojima se one suočavaju u Srbiji kao i širom sveta, i dalje ista – počev od radnog vremena, čestih slučajeva nejednakih primanja za isti posao i otežanog napredovanja do uslovljavanja poslodavaca da odlažu majčinstvo.


TS: Nenamenski korišćena vozila Vlade u Vrbasu | Autonomija\nTS: Nenamenski korišćena vozila Vlade u Vrbasu\nPosete državnih funkcionera tom gradu bile su namerno tempirane u vreme izborne kampanje\nProgramski direktor „Transparentnosti Srbija“ Nemanja Nenadić izjavio je danas da je „očigledno“ došlo do nenamenskog korišćenja vozila Vlade Srbije u kampanji za lokalne izbore u Vrbasu.\n„Mislim da je potpuno očigledno da su posete državnih funkcionera tom gradu bile namerno tempirane u vreme izborne kampanje, ali na žalost protiv toga još uvek nema leka u zakonu“, rekao je Nenadić agenciji Beta.\nOn je istakao da prema sadašnjem zakonskom rešenju funkcioner može da spoji partijske obaveze sa obavljanjem „stvarnog ili navodnog državnog posla“, i tako izbegne sankcije zbog nenamenskog trošnja novca.\nTokom kampanje za lokalne izbore u Vrbasu, koji su održani 13. oktobra, realizovana su 22 putovanja u to mesto sa 16 službenih vozila, prema podacima Uprave Vlade Srbije za zajedničke poslove.\nNenadić je dodao da bi pitanje „takozvanih redovnih aktivnosti“ državnih funkcionera tokom kampanje trebalo zakonski urediti pre narednih izbora u Srbiji i lokalnih izbora u Beogradu, kako bi se sprečile zloupotrebe.\n„Kada bi se ta materija uredila preciznije, onda bi mogle da se povedu i postupci protiv onih koji pravila krše. Za sada imamo slučaj da jedino neke direktne zloupotrebe javnih sredstava mogu da se sankcionišu“, rekao je on.


SARAJEVO - Nekoliko stotina članova Saveza samostalnih sindikata i pripadnika boračkih organizacija okupilo se danas ispred zgrade Parlamenta Federacije BiH u Sarajevu, uoči vanredne sjednice Predstavničkog doma, protestujući protiv predloženih izmjena Zakona o Penzijsko-invalidskom osiguranju (PIO).\nDodik: Srpska će izdvojiti 250.000 evra za Hram Svetog Save\nBEOGRAD - Predsjednik Republike Srpske Milorad Dodik rekao je danas u Beogradu da će Republika Srpska izdvojiti 250.000 evra za završetak Hrama Svetog Save na Vračaru.\nZemljotres od šest stepeni potresao Džakartu\nDŽAKARTA - Snažan zemljotres pogodio je indonežansku prijestonicu Džakartu i neke zgrade su evakuisane, ali za sada nema opasnosti od cunamija, niti ima informacija o povrijeđenima, saopštila je vladina agencija.\nNevrijeme u Japanu: Snijeg poremetio saobraćaj\nTOKIO - Snježna oluja pogodila je danas Tokio, što je dovelo do usporavanja željezničkog saobraćaja, desetine letova su otkazane, a veliki broj Japanaca morao je da se vrati kući ranije sa posla.\nBEOGRAD - Predsjednik Srbije Aleksandar Vučić izjavio je da mu "nije bilo lako i prijatno", ali da je zadovoljan boravkom na Kosovu i Metohiji, jer je obavio "izuzetno važan posao" za ujedinjenje sprskog naroda na Kosovu i Metohiji.


U Gradskoj upravi prijem za vijećnika pobratimskog Grada Daytona | Grad Sarajevo\nTokom današnjeg prijema u Gradskoj upravi razgovarano je o unapređenju saradnje pobratimskih gradova Sarajeva i Daytona. Posebno je naglašena mogućnost saradnje Sarajevske regionalne razvojne agencije SERDA i Razvojne koalicije Daytona, a u koju mogu biti uključeni i članovi zajednice Bosanaca i Hercegovaca koji žive u Daytonu i regiji. Saradnja dvaju gradova u ovom kontekstu može se, kako je ukazano, ostvarivati na polju informacionih tehnologija, zaštite voda i razvoju turizma.\nVijećnik Matt Joseph naglasio je važnost međuuniverzitetske saradnje Daytona i Sarajeva te realizacije sporazuma o saradnji dvaju univerziteta. Također je najavio dolazak dobitnika „Daytonske književne nagrade za mir“ u Sarajevo kao i predstavnika Razvojne koalicije Daytona.


Pretres stanova čelnika ruske opozicije - Radio Slobodna Evropa\nVijestiRaspored emisijaProgramiPodcastKako nas slušatiFrekvencije u BiHFrekvencije u SrbijiFrekvencije u Crnoj Gori Sarajlije odale počast preminuloj Berini Video debata: Protesti u BiH - kako dalje? Sedmica u slikama: 8.- 15. juni 2013. Rusija - 50. godina od prvog odlaska žene u svemir Stranica TV LibertyRSE na YouTube-uFoto galerijeVideo Vijesti Pretres stanova čelnika ruske opozicije Printajte Veličina slova - + 11.06.2012 U stanovima lidera ruske opozicije u ponedjeljak je izvršen pretres, uoči velikih demonstracija koje oni organiziraju protiv Vladimira Putina, javila je agencija Interfax pozivajući se na policiju.\nPretres je izvršen u stanovim blogera koji piše o korupciji Alekseja Navalnog, lidera Fronta ljevice Sergeja Udalcova i lidera pokreta Solidarnost Ilije Jašina, precizirala je policija.\nPolicija je blokirala prilaz kući televizijske zvijezde Ksenije Sobčak, koja je prešla u opoziciju, pa se pretpostavlja da je i tu u toku pretres, objavio je moskovski Radio Eho.\nU ponedjeljak će biti izvršen pretres kod desetak osoba, izjavio je glasnogovornik Odbora za istrage agenciji Interfax, precizirajući da su ove operacije povezane s istragom o prethodnim demonstracijama 6. maja, koje su završene "masovnim neredima".\nNa demonstracije je izašlo oko 20.000 ljudi, a u sukobima do kojih je došlo bilo je nekoliko ranjenih među demonstrantima i policajcima.


SIPA preuzela istragu o ubistvu policajaca u Sarajevu | Info | Crna hronika\n8. December, 08:51\nSIPA preuzela istragu o ubistvu policajaca u Sarajevu 0 Podijeli Podijeli na facebook Podijeli na twitter Podijeli na viber Pošalji na mail\n17.11.2021. / 19:20\nDržavna agencija za istrage i zaštitu (SIPA) nastavlja dalju istragu u predmetu koji se odnosi na zločin od prije više od tri godine, kada je grupa auto-mafijaša tokom pokušaja krađe golfa 6 ubila sarajevske policajce Adisa Šehovića (43) i Davora Vujinovića (46).\n"Iako SIPA od samog ubistva policajaca MUP-a KS preduzima radnje u predmetu, naredbom Tužilaštva Kantona Sarajevo (KS) od 12. novembra naloženo je SIPA da nastavi dalje istražne aktivnosti u cilju otkrivanja saizvršilaca ubistva i prikupljanja dokaza", potvrdili su danas iz Tužilaštva KS, a prenose Nezavisne.\nSamo dan ranije iz ovog tužilaštva su naveli da je, na njihov prijedlog, Kantonalni sud u Sarajevu odredio pritvor Aleksandru Macanu iz Pala, osumnjičenom za ovo dvostruko ubistvo.\nMacan je, međutim, u bjekstvu, a postoje i nezvanične, nepotvrđene tvrdnje, prema kojima je on pobjegao u Španiju.\n"Na prijedlog Kantonalnog tužilaštva KS izdata je i naredba za raspisivanje međunarodne potjernice za njim", naveli su iz ovog tužilaštva.\nPojedini sarajevski mediji juče su objavili da je SIPA preuzela istragu ovog zločina nakon što je "puklo" na relaciji MUP Kanton Sarajevo - Tužilaštvo KS.\nSpekuliše se i da su zategnuti odnosi u ovom predmetu između kantonalne policije i Tužilaštva kulminirali nedavnom konferencijom za medije komesara sarajevske policije Nusreta Selimovića, koji je otkrio neke detalje iz istrage.\nUslijedilo je saopštenje Tužilaštva, koje je zamolilo sve da se suzdrže od otkrivanja pojedinosti s obzirom na to da je istraga u toku.\nPodsjetimo, prošle sedmice je MUP KS dostavio dopunu izvještaja o osobama za koje se sumnja da stoje iza ovog zločina, kao i njihovim pomagačima, a prema dostupnim saznanjima, radi se o Macanu i još najmanje pet osoba.\nOd zločina, koji je zgrozio BiH i region, prošle su više od tri godine, a javnost se isto toliko pita kada će hladnokrvni napadači sjesti na optuženičku klupu.\nŠehović i Vujinović su 26. oktobra 2018. godine u patroli zatekli nekoliko osoba koje su pokušale da ukradu vozilo u Geteovoj ulici. Radili su ono što su najbolje znali: krenuli su da zaustave lopove, a oni su im uzvratili vatrom.\nIzrešetani su iz automatske puške i ostali su da leže na zemlji, dok su se ubice odvezle u nepoznatom pravcu.\nUhapšen i posljednji osumnjičeni za ubistvo mladića u Sarajevu\nTužilaštvo: Osumnjičeni za ubistvo dječaka nije prijavljivan za krivična djela\npolicajac ubistvo Sarajevo


Optužnica protiv Libija poslednji u nizu udaraca za Buša i Belu kuću\nPredsednik Buš pretrpeo je politički udarac ove nedelje zbog podizanja optužnice protiv Luisa Libija, posle čega je usledila Libijeva ostavka. Šef kabineta potpredsednika Dika Čejnija suočen je sa pet tačaka krivične optužnice u vezi sa istragom oko odavanja identiteta tajnog agenta CIA-e pre dve godine.\nOptužnica protiv Libija došla je u nezgodno vreme za Belu kuću. Rejting predsednika Buša kod američke javnosti na najnižem je nivou do sada, pre svega zbog zabrinutosti oko američkih žrtava u Iraku i slabog odgovora na uragan Katrina. Federalna velika porota u Vašingtonu podigla je protiv Libija optužnicu, koja se sastoji iz pet tačaka, među kojima je između ostalog ometanje pravde, krivokletstvo, i davanje lažnih izjava u vezi sa slučajem Valeri Plejm. Ona je bila tajni agent CIA-e, udata za bivšeg ambasadora Džozefa Vilsona, koji je pre američke invazije na Irak 2003. godine, optužio Bušovu administraciju da je manipulisala obaveštajnim podacima o tome da li Irak poseduje oružje za masovno uništenje, što zvaničnici administracije i danas poriču.\nSpecijalni tužilac Patrik Ficdžerald trebalo je da utvrdi da li je identitet agenta Valeri Plejm otkriven kao deo nastojanja da se, zbog njegove kritike invazije na Irak, diskredituje amabasador Vilson. Međutim, velika porota nije podigla nijednu optužnicu koja se tiče glavnog pitanja da li je neko, otkrivanjem identiteta gospođe Plejm prekršio federalni zakon. Umesto toga velika porota fokusirala se na optužbe da je Luis Libi lagao istražitelje i samu porotu o tome gde je isprva saznao identitet gospođe Plejm. Libi je rekao da se to dogodilo u razgovoru sa nekoliko istaknutih novinara, ali je tužilac Ficdžerald, na konferenciji za novinare u Vašingtonu, saopštio da je Libi saznanja o Valeri Plejm prvo dobio od zvaničnika vlade, uključujući i potpredsednika Čejnija, a ne od novinara.\n«Na kraju svega, izgleda da priča gospodina Libija, da je bio na kraju lanca telefonskih poziva kojim su novinari jedan drugom prenosili informacije – nije bila istinita. Bila je lažna. On je bio na početku tog lanca, bio je prvi službenik vlade koji je otkrio informaciju novinarima, a posle toga je pod zakletvom više puta lagao o tome.»\nFicdžerald ističe da potpredsenik Čejni nije učinio ništa loše kada je sa drugim zvaničnicima vlade razgovarao o Valeri Plejm. Libi se zakleo da će osporiti te optužbe, dok su i predsednik i potpredsednik izjavili da otpuženog zvaničnika treba smatrati nevinim sve do suđenja. S druge strane, samo suđenje moglo bi ponovo da u centar pažnje dovede kontroverzu oko toga kako je Bušova administracija američkoj javnosti predstavila potrebu da se krene u rat protiv Iraka. U međuvremenu, predsednik Buš kaže da je posvećen daljem radu na svojim prioritetima, uključujući rat protiv terorizma i nacionalnu ekonomiju.\n«Imam dužnosti koje treba da obavim, a isto je i sa ljudima koji rade u Beloj kući.»\nPolitički analitičari vide optužnicu protiv Libija, kao novi u nizu koraka unazad za predsednika, manje od godinu dana od njegovog re-izbora. Stručnjak sa Univerziteta Virdžinija Leri Sabato kaže:\n«Svaka optužnica protiv nekog na tom nivou je ogromna stvar. To je velika priča i izuzetno remeti situaciju u Beloj kući.»\nZvaničnike u Beloj kući već nedeljama opterećuje i mogućnost da bi dugogodišnji politički savetnik predsednika, Karl Rouv, mogao takođe da bude optužen u vezi sa istragom o odavanju identiteta agenta CIA-e. Protiv Rouva nije podignuta optužnica, ali je specijlani tužilac izjavio da je on i dalje pod istragom. Neki analitičari brinu da bi se ovaj slučaj mogao pokazati kao velika smetnja za Rouva u trenutku kada je najpotrebniji predseniku. Profesor Džejms Turber, direktor Centra za kongresne i predsedničke studije na Američkom univerzitetu u Vašingtonu kaže:\n«Ovo je, po mom mišljenju, zaista mračni period za Belu kuću. Predsedniku će ubuduće biti veoma teško bez svog prijatelja, ali i političkog savetnika, koji neće biti stoprocentno koncentrisan da mu pomogne.»\nPolitičke teškoće predsednika Buša prate obrazac koji je već viđen kod nekih predsednika u njihovom drugom mandatu. Taj trend pojedini istoričari nazivaju «bluz drugog mandata». Poslednji predsednik sa dva mandata, demokrata Bil Klinton zamalo je izbegao opoziv zbog seks skandala sa pripravnicom Bele kuće Monikom Luiinski i laganja velike porote, ali ga je Senat oslobodio krivice i on je obavljao svoj mandat do kraja.\nBivši predsednik Ronald Regan u svom drugom mandatu mučio se sa skandalom poznatim kao Iran-Kontra. Radilo se tajnim pokušajima da se američki taoci, koje su islamistički teroristi držali u Libanu, oslobode prodajom oružja Iranu i usmeravanju dela profita anti-komunističkim pobunjenicima u Nikaragvi, poznatim kao Kontra. Međutim, nema sumnje da je najgori bluz drugog mandata «odslušao» predsednik Ričard Nikson zbog skandala Votergejt. Nikson je bio prinuđen da podnese ostavku 1974. godine, zbog pokušaja da prikrije umešanost Bele kuće u operaciju priskluškivanja glavnog štaba Demokratske stranke u kompleksu hotela «Votergejt» u Vašingtonu.


Usluge sa dodatom vrednošću - VAS servisi podrazumevaju usluge trećih lica, VAS provajdera, a ne A1 kao operatora.\nVAS servisi mogu da obuhvatati sledeće usluge: plaćanja parkinga, SMS glasanja, doniranja novca, učestvovanja u nagradnim igrama, obaveštenja banaka, preuzimanja multimedijalnog sadržaja (igrica, aplikacija, pozadina, melodija, animacija), pozivanje servisa sa dodatom vrednošću (na primer astrologija, glasanje...) i slično.\nAktivacija ili prijavljivanje za VAS uslugu, vrši se slanjem poruke na određeni kratki broj ili saglasnošću koju dajete, na primer, prilikom kupovine neke robe ili usluge. Imajte u vidu da na određene VAS servise možete da se prijavite i klikom na reklame ili banere na sajtovima, kao što su reklame za antivirus programe kada dobijate obaveštenje da je vaš kompjuter ili telefon zaražen virusom.\nVAS poruke će biti naplaćivane dokle god vam stižu odnosno sve dok se ne odjavite sa određenog servisa. Za odjavljivanje sa VAS servisa potrebno je da pošaljete poruku na određeni kratki broj, koji bi trebalo da vam je dostavljen prilikom prijavljivanja na servis ili u poruci koja vam je poslata od strane provajdera VAS servisa.\nNa Vašem mesečnom postpaid računu ove usluge prikazane su kao stavke VAS SMS i Poziv sa dodatnom vrednošću.\nVAS provajderi su odgovorni za kvalitet pružene VAS usluge, kao i za njen sadržaj i cenu. A1, kao operator, samo posreduje u obezbeđivanju željene usluge.


Banjaluka: Do jeseni nova dionica saobraćajnice kroz Šargovac - Glas Srpske\nBANjALUKA - Nova dionica centralne saobraćajnice kroz banjalučko naselje Šargovac trebalo bi da bude puštena u saobraćaj u septembru, u okviru projekta vrijednog 1,1 milion KM, izjavio je danas gradonačelnik Banjaluke Igor Radojičić.\nOn je tokom obilaska radova precizirao da druga faza izgradnje Šargovačke ulice napreduje planiranom dinamikom, te ukazao da je prošle godine puštena u saobraćaj prva dionica ove saobraćajnice.\nRadojičić je novinarima rekao da se u protekle četiri godine grad orijentisao ka gradnji glavnih saobraćajnica kroz naselja.\n"Tako je urađena Ulica Petra velikog u Česmi, zatim Kralja Aleksandra na Petrićevcu, na pravcu prema Motikama, put kroz Priječane i sada radimo drugu fazu glavne saobraćajnice kroz Šargovac", rekao je Radojičić.\nPrema njegovim riječima, nova dionica Šargovačke ulice, poput prve dionice, široka je šest metara, sa oborinskom i fekalnom kanalizacijom, rasvjetom, te obostranim trotoarima.\nNačelnik gradskog Odjeljenja za saobraćaj i puteve Slaviša Sandić naglasio je da nastoje ravnomjerno rasporediti sredstva iz budžeta za rješavanje infrastrukturnih pitanja u svim dijelovima grada.\n"U Šargovcu radimo sve uporedo, od komunalne infrastrukture, pa do završnog sloja asfalta na saobraćajnici. Radovi će koštati oko 1,1 milion KM, uz mogućnost dodatnih izdvajanja za gradnju kanalizacione mreže za priključenje domaćinstava iz ulica koje se naslanjaju na Šargovačku. To su nam tražili sami mještani, što smo i prihvatili da uradimo", istakao je Sandić.\nMještanin Šargovca Danijel Stojanović izrazio je zadovljstvo što se konačno rješavaju problemi koji dugo godina muče stanovnike ovog prigradskog, brzorastućeg naselja.\n"Dobijamo modernu saobraćajnicu i Šargovac postaje jedno prepoznatljivo i poželjno mjesto za život", rekao je Stojanović.\nNa području naselja Šargovac i Motike, u više ulica, ovih dana je izgrađeno oko 4,5 kilometara nove rasvjete i to u ograncima Šargovačke, zatim u Cvjetnoj i Novoj ulici, dok su u Motikama novo osvjetljenje dobili mještani Ilindanske ulice i Vasića puta.


Movsesijan: Počinjemo pripreme za beogradske izbore - NOVA stranka\n01.06.2017 Press služba Beograd, Naslovna 0\n- Beogradski izbori velika su šansa za početak promene aktuelnog režima. Tu priliku ne smemo prokockati i zbog toga Nova stranka bez odlaganja kreće sa konkretnim pripremama za ove izbore – rekao je Aris Movsesijan, vršilac dužnosti predsednika Gradskog odbora Beograd NOVE.\nNakon što je preuzeo dužnost rukovođenja beogradskim odborom Nove stranke, Movsesijan je istakao da su poslednji, predsednički izbori pokazali da opozicija nije u stanju da adekvatno realizuje kontrolu izbora. Uz klimave institucije i raznovrsne manipulacije izbornim procesom, nije dovoljno građane samo pozivati da izađu na glasanje, naveo je on, već im garantovati da će njihov glas zaista biti izbrojan i siguran, a oni bezbedni od ucena i pritisaka.\n- Kontrola izbora je ono što garantuje njihovu legitimnost, a svedoci smo da je u poslednjih nekoliko izbornih ciklusa ona podbacila. Veliki je to posao, a upuštanje u njegove pripreme dan pre raspisivanja izbora je već predaja bitke. Zbog toga će NOVA stranka već u narednim danima krenuti sa ozbiljnim organizacionim pripremama, izgradnjom resursa, a potom i obukama za sprovođenje i kontrolu izbora – rekao je Movsesijan.\nOn je naveo i da će beogradski odbor NOVE tokom narednih sedmica još intenzivnije nastaviti da sarađuje sa građanima na lociranju gorućih problema prestonice i izradi rešenja, u skladu sa programskim usmerenjem NOVE.\nPrevious article\tŽivković za Insajder: Opozicija da prestane sa "after parti" manifestacijama Next article\tSramotan napad na aktiviste Inicijative mladih za ljudska prava